qundao/data-zh-poetry huggingface dataset:
隋末江东童谣
作者：无名氏
朝代：隋

江水保泠泠，杨柳何青青。人今正好乐，已复戍彭城。
隔谷歌·其一
作者：无名氏
朝代：隋
体裁：乐府曲辞

兄在城中弟在外。弓无弦。箭无栝。食粮乏尽若为活。救我来。救我来。
隔谷歌·其二
作者：无名氏
朝代：隋

兄为俘虏受困辱。骨露力疲食不足。弟为官吏马食粟。何惜钱刀来我赎。
雀劳利歌辞
作者：无名氏
朝代：隋
体裁：诗

雨雪霏霏雀劳利。长觜饱满短觜饥。
雀劳利歌辞
作者：无名氏
朝代：隋
体裁：乐府曲辞

雨雪霏霏雀劳利。长觜饱满觜饥。
青帝歌
作者：无名氏
朝代：隋

东望重拜手，苍帝玉皇君。灵风鼓橐签，育物布元春。云龙辔严驾，玉衡拥琼轮。枯萌泛沾及，大惠无不均。万仙歌以道，委曲戒天人。心根迷自固，拱跽戴鸿仁。
青溪小姑歌二首·其一
作者：无名氏
朝代：隋
体裁：四言诗

日暮风吹，叶落依枝。丹心寸意，愁君未知。
青溪小姑歌二首·其二
作者：无名氏
朝代：隋

歌阕夜已久，繁霜侵晓幕。何意空相守，坐待繁霜落。
项王歌
作者：无名氏
朝代：隋

无复拔山力，谁论盖世才。欲知汉骑满，但听楚歌哀。悲看骓马去，泣望舣舟来。
颜之推引俗谚论教子
作者：无名氏
朝代：隋
体裁：句

教妇初来。教儿婴孩。
颜之推引江南谚论书法
作者：无名氏
朝代：隋
体裁：句

尺牍书疏，千里面目。
颜之推引谚论治家
作者：无名氏
朝代：隋
体裁：句

落索阿姑餐。
颜延之引谚
作者：无名氏
朝代：隋
体裁：句

富则盛。贫则病。
食举乐十曲·其一
作者：无名氏
朝代：隋
体裁：乐府曲辞

三端正启。万方观礼。具物充庭。二仪合体。百华照晓。千门洞晨。或华或裔。奉贽惟新。悠悠亘六合。圆首莫不臣。仰施如雨。晞和犹春。风化表笙镛。歌讴被琴瑟。谁言文轨异。今朝混为一。
食举乐十曲·其七
作者：无名氏
朝代：隋

两仪分，牧以君。陶有象，化无垠。大齐德，邈谁群。超凤火，冠龙云。露以洁，风以薰。荣光至，气氤氲。
食举乐十曲·其七
作者：无名氏
朝代：隋

两仪分，牧以君。陶有象，化无垠。大齐德，邈谁群。超凤火，冠龙云。露以洁，风以薰。荣光至，气氤氲。神化远，人灵协。寒暑调，风雨燮。披泥检，受图谍。图谍启，期运昌。分四序，缀三光。延宝作，眇无疆。惟皇道，升平日。河水清，海不溢。云干吕，风入律。驱黔首，入仁寿。与天高，并地厚。形以厝，颂声扬。皇情邈，眷汾襄。岱山高，配林壮。亭亭耸，云云望。旆葳蕤，驾骙骙。刊金阙，奠玉龟。
食举乐十曲·其九
作者：无名氏
朝代：隋

惟皇道，升平日。河水清，海不溢。云干吕，风入律。驱黔首，入仁寿。与天高，并地厚。
食举乐十曲·其五
作者：无名氏
朝代：隋

嗟此举时。逢至道。肖形咸自持。赋命无伤夭。行气进皇舆。游龙服帝皂。圣主宁区宇。乾坤永相保。
食举乐十曲·其八
作者：无名氏
朝代：隋

神化远，人灵协。寒暑调，风雨燮。披泥检，受图谍。图谍启，期运昌。分四序，缀三光。延宝作，眇无疆。
食举乐十曲·其六
作者：无名氏
朝代：隋

牧野征。鸣条战。大齐家万国。拱揖应终禅。奥主廓清都。大君临赤县。高居深视。当扆正殿。旦暮之期。今一见。
食举乐十曲·其十
作者：无名氏
朝代：隋

形以厝，颂声扬。皇情邈，眷汾襄。岱山高，配林壮。亭亭耸，云云望。旆葳蕤，驾骙骙。刊金阙，奠玉龟。
高允引谚
作者：无名氏
朝代：隋
体裁：句

其益如毫。其损如刀。
高谦之引谚
作者：无名氏
朝代：隋
体裁：句

迷而知反。得道未还。
高阳乐人歌
作者：无名氏
朝代：隋

可怜白鼻騧，相将入酒家。无钱但共饮，画地作交赊。何处䑜觞来，两颊色如火。自有桃花容，莫言人劝我。
高阳乐人歌·其一
作者：无名氏
朝代：隋
体裁：古风

可怜白鼻騧，相将入酒家。无钱但共饮，画地作交赊。
高阳乐人歌·其二
作者：无名氏
朝代：隋

何处䑜觞来，两颊色如火。自有桃花容，莫言人劝我。
鬼歌
作者：无名氏
朝代：隋
体裁：古风

坐侬孔雀楼，遥闻凤凰鼓。下我邹头山，仿佛见梁鲁。
鬼谣歌
作者：无名氏
朝代：隋
体裁：古风

死树今更青，吴平寻当归。适闻杀此树，已复有光辉。
魏孝武帝迁长安时谚
作者：无名氏
朝代：隋
体裁：句

荧惑入南斗。天子下殿走。
魔王歌章
作者：无名氏
朝代：隋

梵行冠太罗，淳风抗玄纪。无形有常存，观世翻然理。屡践不终劫，探幽度生死。三乘通便路，清虚无尘滓。长夜对一魂，地狱五苦解。剑树不摇条，刀上不伤体。门有浩劫翁，地无夭年子。今日庆斯会，诸天并欢喜。不胜情欣悦，高唱稽首礼。
鸟妖诗
作者：无名氏
朝代：隋

独足上高台，茂草变为灰。欲知我家处，朱门当水开。
鸟山童谣
作者：无名氏
朝代：隋
体裁：句

鸟山出天子。
鹤吟
作者：无名氏
朝代：隋
体裁：古风

畴昔聆好音，日月心延伫。如何遇良人，中怀邈无绪。
麦城俗谚
作者：无名氏
朝代：隋
体裁：句

东驴西磨。麦城自破。
黄帝歌
作者：无名氏
朝代：隋

黄天拱中宸，控驾玉化根。翘机贯亿历，洞朗辟四门。大有混皇真，糺制星宿魂。非帝道不运，有方赖之存。威忿即霜秋，和预为阳春。生成握元纪，仰荷戴无垠。
黄淡思歌
作者：无名氏
朝代：隋

归归黄淡思，逐郎还去来。归归黄淡百，逐郎何处索。心中不能言，腹作车轮旋。与郎相知时，但恐傍人闻。江外何郁拂，龙洲广州出。象牙作帆樯，绿丝作帏繂。
黄淡思歌·其一
作者：无名氏
朝代：隋
体裁：古风

归归黄淡思，逐郎还去来。归归黄淡百，逐郎何处索。
黄淡思歌·其三
作者：无名氏
朝代：隋

江外何郁拂，龙洲广州出。象牙作帆樯，绿丝作帏繂。
黄淡思歌·其二
作者：无名氏
朝代：隋

心中不能言，腹作车轮旋。与郎相知时，但恐傍人闻。
黄淡思歌·其四
作者：无名氏
朝代：隋

绿丝何葳蕤。逐郎归去来。
黄督
作者：无名氏
朝代：隋

乔客他乡人，三春不得归。愿看杨柳树，已复藏班鵻。笼车度蹋衍，故人求寄载。催牛闭后户，无预故人事。
黄督·其一
作者：无名氏
朝代：隋
体裁：古风

乔客他乡人，三春不得归。愿看杨柳树，已复藏班鵻。
黄督·其二
作者：无名氏
朝代：隋

笼车度蹋衍，故人求寄载。催牛闭后户，无预故人事。
黄门倡歌
作者：无名氏
朝代：隋

佳人俱绝世，握手上春楼。点黛方初月，缝裙学石榴。君王入朝罢，争竞理衣裘。
黑帝歌
作者：无名氏
朝代：隋

无质统有物，渊兮上帝心。不启不发道，蕴妙化机深。恐尔漏未尽，阴想忽侵淫。转轮无涯波，苦道相迷寻。万年常谨约，一旦自湮沉。无冲落鬼境，殃遣不可任。
鼓山俗语
作者：无名氏
朝代：隋
体裁：句

南彭北鼓。相去十五。
齐人为苏珍之宋世轨语
作者：无名氏
朝代：隋
体裁：句

决定嫌疑苏珍之，视表见里宋世轨。
齐前后舞歌二首 其一 前舞阶步歌
作者：无名氏
朝代：隋
体裁：四言诗

天挺圣哲，三方维纲。川岳伊宁，七曜重光。茂育万物，众庶咸康。道用潜通，仁施遐扬。德厚坤极，功高昊苍。舞象盛容，德以歌章。八音既节，龙跃凤翔。皇基永树，二仪等长。
齐前后舞歌二首 其二 后舞阶步歌
作者：无名氏
朝代：隋
体裁：四言诗

皇皇我后，绍业盛明。涤拂除秽，宇宙载清。允执中和，以莅苍生。玄化远被，兆世轨形。何以崇德，乃作九成。妍步恂恂，雅曲芬馨。八风清鼓，应以祥祯。泽浩天下，功齐百灵。
齐前后舞歌二首·前舞阶步歌
作者：无名氏
朝代：隋

天挺圣哲，三方维纲。川岳伊宁，七曜重光。茂育万物，众庶咸康。道用潜通，仁施遐扬。德厚坤极，功高昊苍。舞象盛容，德以歌章。八音既节，龙跃凤翔。皇基永树，二仪等长。皇皇我后，绍业盛明。涤拂除秽，宇宙载清。允执中和，以莅苍生。玄化远被，兆世轨形。何以崇德，乃作九成。妍步恂恂，雅曲芬馨。八风清鼓，应以祥祯。泽浩天下，功齐百灵。
齐北郊乐歌六首 其一 昭夏乐谢超宗
作者：无名氏
朝代：隋
体裁：四言诗

诏礼崇营，敬飨玄畤。灵正丹帷，月肃紫墀。展荐登华，风县凝锵。神惟戾止，郁葆遥庄。昭望岁芬，环游辰太。穆哉尚礼，横光秉蔼。
齐北郊乐歌六首 其三 地德凯容乐
作者：无名氏
朝代：隋
体裁：古风

缮方丘，端国阴。掩圭晷，仰灵心。诏源委，遍丘林。礼献物，乐荐音。
齐北郊乐歌六首 其三 地德凯容乐
作者：无名氏
朝代：隋

缮方丘，端国阴。掩圭晷，仰灵心。诏源委，遍丘林。礼献物，乐荐音。荐神升，享序楙。淹玉俎，停金奏。宝旆转，旒驾旋。溢素景，郁紫躔。灵心顾，留宸眷。洽外瀛，瑞中县。
齐北郊乐歌六首 其二 登歌
作者：无名氏
朝代：隋
体裁：四言诗

伫灵敬享，禋肃彝文。县动声仪，荐絜牲芬。阴祇以贶，昭祀式庆。九服熙度，六农祥正。
齐北郊乐歌六首 其五 昭夏乐
作者：无名氏
朝代：隋
体裁：古风

荐神升，享序楙。淹玉俎，停金奏。宝旆转，旒驾旋。溢素景，郁紫躔。灵心顾，留宸眷。洽外瀛，瑞中县。
齐北郊乐歌六首 其六 隶幽乐
作者：无名氏
朝代：隋
体裁：四言诗

后皇嘉庆，定祗玄畤。承帝休图，祗敷灵祉。篚幂周序，轩朱凝会。牲币芬坛，精明伫盖。调川瑞昌，警岳祥泰。
齐北郊乐歌六首 其四 昭德凯容乐
作者：无名氏
朝代：隋
体裁：四言诗

庆图浚邈，蕴祥秘瑶。伣天炳月，嫔光紫霄。邦化灵懋，阃则风调。俪德方仪，徽载以昭。
齐北郊乐歌六首·昭夏乐谢超宗
作者：无名氏
朝代：隋

诏礼崇营，敬飨玄畤。灵正丹帷，月肃紫墀。展荐登华，风县凝锵。神惟戾止，郁葆遥庄。昭望岁芬，环游辰太。穆哉尚礼，横光秉蔼。伫灵敬享，禋肃彝文。县动声仪，荐絜牲芬。阴祇以贶，昭祀式庆。九服熙度，六农祥正。庆图浚邈，蕴祥秘瑶。伣天炳月，嫔光紫霄。邦化灵懋，阃则风调。俪德方仪，徽载以昭。后皇嘉庆，定祗玄畤。承帝休图，祗敷灵祉。篚幂周序，轩朱凝会。牲币芬坛，精明伫盖。调川瑞昌，警岳祥泰。
齐南郊光章十三首 其一 肃咸乐谢超宗
作者：无名氏
朝代：隋
体裁：四言诗

夤承宝命，严恭帝绪。奄受敷锡，升中拓宇。亘地称皇，罄天作主。月域来宾，日际奉土。开元首正，礼交乐举。六典联事，九官列序。
齐南郊光章十三首 其七 文德宣烈乐
作者：无名氏
朝代：隋
体裁：古风

营泰畤，定天衷。思心绪，谋筮从。田烛置，爟火通。大孝昭，国礼融。
齐南郊光章十三首 其七 文德宣烈乐
作者：无名氏
朝代：隋

营泰畤，定天衷。思心绪，谋筮从。田烛置，爟火通。大孝昭，国礼融。荐飨洽，礼乐该。神娱展，辰旆回。洞云路，拂璇阶。紫雰蔼，青霄开。眷皇都，顾玉台。留昌德，结圣怀。
齐南郊光章十三首 其三 嘉荐乐
作者：无名氏
朝代：隋
体裁：四言诗

我恭我享，惟孟之春。以孝以敬，立我烝民。青坛奄霭，翠幕端凝。嘉俎重荐，兼籍再升。设业设虡，展容玉庭。肇禋配祀，克对上灵。
齐南郊光章十三首 其九 高德宣烈乐王俭
作者：无名氏
朝代：隋
体裁：四言诗

飨帝严亲，则天光大。舄奕前古，荣镜无外。日月宣华，卿云流霭。五汉同休，六幽咸泰。
齐南郊光章十三首 其二 引牲乐
作者：无名氏
朝代：隋
体裁：四言诗

皇乎敬矣，恭事上灵。昭教国祀，肃肃明明。有牲有涤，有洁在俎。以荐王衷，以答神祜。陟配在京，降德在民。奔精望夜，高燎伫晨。
齐南郊光章十三首 其五 永至乐
作者：无名氏
朝代：隋
体裁：四言诗

紫坛望灵，翠幕伫神。率天奉贽，罄地来宾。神贶并介，泯祗合祉。恭昭鉴享，肃光孝祀。威蔼四灵，洞曜三光。皇德全被，大礼流昌。
齐南郊光章十三首 其八 武德宣烈乐
作者：无名氏
朝代：隋
体裁：四言诗

功烛上宙，德耀中天。风移九域，礼饰八埏。四灵晨炳，五纬宵明。膺历缔运，道茂前声。
齐南郊光章十三首 其六 登歌
作者：无名氏
朝代：隋
体裁：四言诗

报惟事天，祭实尊灵。史正嘉兆，神宅崇祯。五畤昭鬯，六宗彝序。介丘望尘，皇轩肃举。
齐南郊光章十三首 其十 嘉胙乐谢超宗
作者：无名氏
朝代：隋
体裁：乐府曲辞

鬯嘉礼。承休锡。盛德符景纬。昌华应帝策。圣蔼耀昌基。融祉晖世历。声正涵月轨。书文同日迹。宝瑞昭神图。灵贶流瑞液。我皇崇晖祚。重芬冠往籍。
齐南郊光章十三首 其十一 昭夏乐
作者：无名氏
朝代：隋
体裁：古风

荐飨洽，礼乐该。神娱展，辰旆回。洞云路，拂璇阶。紫雰蔼，青霄开。眷皇都，顾玉台。留昌德，结圣怀。
齐南郊光章十三首 其十三 休成乐
作者：无名氏
朝代：隋
体裁：四言诗

昭事上祀，飨荐具陈。回銮转翠，拂景翔宸。缀县敷畅，钟石昭融。羽炫深晷，龠曀行风。肆序辍度，肃礼停文。四金耸卫，六驭齐轮。
齐南郊光章十三首 其十二 昭远乐
作者：无名氏
朝代：隋

天以德降，地以礼报。牲尊俯陈，柴币仰燎。事展司采，敬达瑄芗。烟贽青昊，震飏紫场。陈馨示策，肃志宗禋。礼非物备，福唯诚陈。
齐南郊光章十三首 其四 昭夏乐
作者：无名氏
朝代：隋

惟圣飨帝，惟孝飨亲。礼行宗祀，敬达郊禋。金枝中树，广乐四陈。月御案节，星驱扶轮。遥光远驾，曜曜振振。告成大报，受厘元神。
齐南郊光章十三首·肃咸乐谢超宗
作者：无名氏
朝代：隋

夤承宝命，严恭帝绪。奄受敷锡，升中拓宇。亘地称皇，罄天作主。月域来宾，日际奉土。开元首正，礼交乐举。六典联事，九官列序。皇乎敬矣，恭事上灵。昭教国祀，肃肃明明。有牲有涤，有洁在俎。以荐王衷，以答神祜。陟配在京，降德在民。奔精望夜，高燎伫晨。我恭我享，惟孟之春。以孝以敬，立我烝民。青坛奄霭，翠幕端凝。嘉俎重荐，兼籍再升。设业设虡，展容玉庭。肇禋配祀，克对上灵。惟圣飨帝，惟孝飨亲。礼行宗祀，敬达郊禋。金枝中树，广乐四陈。月御案节，星驱扶轮。遥光远驾，曜曜振振。告成大报，受厘元神。紫坛望灵，翠幕伫神。率天奉贽，罄地来宾。神贶并介，泯祗合祉。恭昭鉴享，肃光孝祀。威蔼四灵，洞曜三光。皇德全被，大礼流昌。报惟事天，祭实尊灵。史正嘉兆，神宅崇祯。五畤昭鬯，六宗彝序。介丘望尘，皇轩肃举。功烛上宙，德耀中天。风移九域，礼饰八埏。四灵晨炳，五纬宵明。膺历缔运，道茂前声。飨帝严亲，则天光大。舄奕前古，荣镜无外。日月宣华，卿云流霭。五汉同休，六幽咸泰。天以德降，地以礼报。牲尊俯陈，柴币仰燎。事展司采，敬达瑄芗。烟贽青昊，震飏紫场。陈馨示策，肃志宗禋。礼非物备，福唯诚陈。昭事上祀，飨荐具陈。回銮转翠，拂景翔宸。缀县敷畅，钟石昭融。羽炫深晷，龠曀行风。肆序辍度，肃礼停文。四金耸卫，六驭齐轮。
齐宋以来民间语
作者：无名氏
朝代：隋

扰攘建武上。
齐明堂乐歌十五首 其一 肃咸乐谢超宗
作者：无名氏
朝代：隋
体裁：四言诗

彝承孝典，恭事严圣。浃天奉赆，罄壤齐庆。司仪具序，羽容夙章。芬枝扬烈，黼构周张。助宝奠轩，酎珍充庭。璆县凝会，琄朱伫声。先期选礼，肃若有承。祗对灵祉，皇庆昭膺。
齐明堂乐歌十五首 其七 登歌
作者：无名氏
朝代：隋
体裁：四言诗

雍台辨朔，泽宫选辰。絜火夕炤，明水朝陈。六瑚贲室，八羽华庭。昭事先圣，怀濡上灵。肆夏式敬，升歌发德。永固洪基，以绥万国。
齐明堂乐歌十五首 其三 引牲乐
作者：无名氏
朝代：隋
体裁：四言诗

惟诚絜飨，惟孝尊灵。敬度黍稷，敬涤牺牲。骍茧在豢，载溢载丰。以承宗祀，以肃皇衷。萧芳四举，华火周传。神鉴孔昭，嘉足三牷。
齐明堂乐歌十五首 其九 青帝歌
作者：无名氏
朝代：隋
体裁：古风

参映夕，驷昭晨。灵乘震，司青春。雁将向，桐始蕤。和风舞，暄光迟。萌动达，万品亲。润无际，泽无垠。
齐明堂乐歌十五首 其八 凯容宣烈乐
作者：无名氏
朝代：隋
体裁：四言诗

酾醴具登，嘉佾咸荐。飨洽诚陈，礼周乐遍。祝辞罢裸，序容辍县。跸动端庭，銮回严殿。神仪驻景，华汉高虚。作灵案卫，三只解途。翠盖澄耀，罼帟凝宸。玉镳息节，金辂怀音。戒诚达孝，底心肃感。追凭皇鉴，思承渊范。神锡懋祉，四纬昭明。仰福帝徽，俯齐庶生。
齐明堂乐歌十五首 其六 昭夏乐
作者：无名氏
朝代：隋
体裁：古风

地纽谧，乾枢回。华盖动，紫微开。旌蔽日，车若云。驾六龙，乘烟煴。烨帝景，耀天邑。圣祖降，五云集。懋粢盛，絜牲牷。百礼肃，群司虔。皇德远，大孝昌。贯九幽，洞三光。神之安，解玉銮。景福至，万宇欢。
齐明堂乐歌十五首 其十 赤帝歌
作者：无名氏
朝代：隋
体裁：乐府曲辞

龙精初见。大火中。朱光北至。圭景同。帝在在离。寔司衡。雨水方降。木槿荣。庶物盛长。咸殷阜。恩泽四溟。被九有。
齐明堂乐歌十五首 其十一 黄帝歌
作者：无名氏
朝代：隋
体裁：古风

履艮宅中宇，司绳总四方。裁化遍寒燠，布政司炎凉。至分乘经晷，闭启集恒度。帝晖缉万有，皇灵澄国步。
齐明堂乐歌十五首 其十三 黑帝歌
作者：无名氏
朝代：隋
体裁：六言诗

岁既暮日方驰，灵乘坎德司规。玄云合晦鸟蹊，白灵繁亘天涯。晨晷促夕漏延，太阴极微阳宣。
齐明堂乐歌十五首 其十二 白帝歌
作者：无名氏
朝代：隋
体裁：乐府曲辞

百川若镜。天地爽且明。云冲气举。盛德在素精。庶类收成。岁功行欲宁。浃地奉渥。罄宇承帝灵。
齐明堂乐歌十五首 其十五 昭夏乐
作者：无名氏
朝代：隋
体裁：乐府曲辞

蕴礼容。馀乐度。灵方留。景欲暮。开九重。肃五达。凤参差。龙已沫。云既动。河既梁。万里照。四空香。神之车。归清都。璇庭寂。玉殿虚。鸿化疑。孝风炽。顾灵心。结皇思。鸿庆遐鬯。嘉荐令芳。翊帝明德。永祚深光。
齐明堂乐歌十五首 其十四 嘉胙乐
作者：无名氏
朝代：隋

神荐洽。福胙昌。圣皇膺嘉佑。帝业凝休祥。居极乘景运。宅德瑞中王。澄明临四奥。精华延八乡。洞海同声惠。澈宇丽乾光。灵庆缠世祉。鸿烈永无疆。
齐明堂乐歌十五首 嘉荐乐二首 其四
作者：无名氏
朝代：隋
体裁：四言诗

肇禋戒祀，礼容咸举。六典饰文，九司照序。牲柔既昭，牺刚既陈。恭涤惟清，敬事惟神。加笾再御，兼俎重荐。节动轩越，声流金县。
齐明堂乐歌十五首·其二
作者：无名氏
朝代：隋

尊事威仪，辉容昭序。迅恭明神，絜盛牲俎。肃肃严宫，蔼蔼崇基。皇灵降止，百祗具司。戒诚望夜，端烈承朝。依微昭旦，物色轻宵。
齐明堂乐歌十五首·其五
作者：无名氏
朝代：隋

奕奕閟幄，亹亹严闱。絜诚夕鉴，端服晨晖。圣灵戾止，翊我皇则。上绥四宇，下洋万国。永言孝飨，孝飨有容。傧僚赞列，肃肃雍雍。
齐明堂乐歌十五首·肃咸乐谢超宗
作者：无名氏
朝代：隋

彝承孝典，恭事严圣。浃天奉赆，罄壤齐庆。司仪具序，羽容夙章。芬枝扬烈，黼构周张。助宝奠轩，酎珍充庭。璆县凝会，琄朱伫声。先期选礼，肃若有承。祗对灵祉，皇庆昭膺。尊事威仪，辉容昭序。迅恭明神，絜盛牲俎。肃肃严宫，蔼蔼崇基。皇灵降止，百祗具司。戒诚望夜，端烈承朝。依微昭旦，物色轻宵。惟诚絜飨，惟孝尊灵。敬度黍稷，敬涤牺牲。骍茧在豢，载溢载丰。以承宗祀，以肃皇衷。萧芳四举，华火周传。神鉴孔昭，嘉足三牷。肇禋戒祀，礼容咸举。六典饰文，九司照序。牲柔既昭，牺刚既陈。恭涤惟清，敬事惟神。加笾再御，兼俎重荐。节动轩越，声流金县。奕奕閟幄，亹亹严闱。絜诚夕鉴，端服晨晖。圣灵戾止，翊我皇则。上绥四宇，下洋万国。永言孝飨，孝飨有容。傧僚赞列，肃肃雍雍。雍台辨朔，泽宫选辰。絜火夕炤，明水朝陈。六瑚贲室，八羽华庭。昭事先圣，怀濡上灵。肆夏式敬，升歌发德。永固洪基，以绥万国。酾醴具登，嘉佾咸荐。飨洽诚陈，礼周乐遍。祝辞罢裸，序容辍县。跸动端庭，銮回严殿。神仪驻景，华汉高虚。作灵案卫，三只解途。翠盖澄耀，罼帟凝宸。玉镳息节，金辂怀音。戒诚达孝，底心肃感。追凭皇鉴，思承渊范。神锡懋祉，四纬昭明。仰福帝徽，俯齐庶生。
齐民昌辞
作者：无名氏
朝代：隋
体裁：乐府曲辞

齐世昌。四海安乐齐太平。人命长。当结久。千秋万岁皆老寿。
齐鼙舞曲三首 其一 明君辞
作者：无名氏
朝代：隋
体裁：古风

明君创洪业，盛德在建元。受命君四海，圣皇应灵乾。五帝继三皇，三皇世所归。圣德应期运，天地不能违。仰之弥已高，犹天不可阶。将复结绳化，静拱天下齐。
齐鼙舞曲三首 其三 明君辞
作者：无名氏
朝代：隋
体裁：古风

明君御四海，总鉴尽人灵。仰成恩已洽，竭忠身必荣。圣泽洞三灵，德教被八乡。草木变柯叶，川岳洞嘉祥。愉乐盛明运，舞蹈升太时。微霜永昌命，轨心长欢怡。
齐鼙舞曲三首 其二 圣主曲辞
作者：无名氏
朝代：隋
体裁：古风

圣主受天命，应期则虞唐。升旒综万机，端扆驭八方。盈虚自然数，揖让归圣明。北化陵河塞，南威越沧溟。广德齐七政，敷教腾三辰。万宇必承庆，百福咸来臻。圣皇应福始，昌德洞佑先。
齐鼙舞曲三首·明君辞
作者：无名氏
朝代：隋

明君创洪业，盛德在建元。受命君四海，圣皇应灵乾。五帝继三皇，三皇世所归。圣德应期运，天地不能违。仰之弥已高，犹天不可阶。将复结绳化，静拱天下齐。圣主受天命，应期则虞唐。升旒综万机，端扆驭八方。盈虚自然数，揖让归圣明。北化陵河塞，南威越沧溟。广德齐七政，敷教腾三辰。万宇必承庆，百福咸来臻。圣皇应福始，昌德洞佑先。明君御四海，总鉴尽人灵。仰成恩已洽，竭忠身必荣。圣泽洞三灵，德教被八乡。草木变柯叶，川岳洞嘉祥。愉乐盛明运，舞蹈升太时。微霜永昌命，轨心长欢怡。
禅暇诗
作者：无名释
朝代：隋

峨峨王舍城，郁郁灵竹园。中有神化长，巧诱入幽玄。善人募授福，恶友乐仇怨。善恶升沈异，薰莸别露门。
咏修竹诗
作者：明克让
朝代：隋

非君多爱赏，谁贵此贞心。
自皋亭至吴门吊二大护法
作者：明河
朝代：隋
体裁：七言律诗

病耳蚊过似走雷，杖行犹怯步难回。一舠白水牵愁断，两束黄香拭泪开。了悟世缘容直往，徘徊梦影或双来。远公自看莲花漏，无复宗雷过讲台。
从军行
作者：明馀庆
朝代：隋

三边烽乱惊，十万且横行。风卷常山阵，笳喧细柳营。剑花寒不落，弓月晓逾明。会取淮南地，持作朔方城。
咏死乌诗
作者：明馀庆
朝代：隋

暮空长罢噪，箭急不知惊。赖馀琴里曲，犹有夜啼声。
偈
作者：昙伦
朝代：隋
体裁：偈颂

卧轮有伎俩，能断百思想。对境心不起，菩提日日长。
戏题方圆动静四字诗
作者：昙延
朝代：隋

方如方等城，圆如智慧日。动则识波浪，静类涅槃室。
咏小山
作者：李世民
朝代：隋
体裁：五言绝句

近谷交萦橤，遥峰对出莲。径细无全磴，松小未含烟。
咏烛二首·其一
作者：李世民
朝代：隋
体裁：五言绝句

燄听风来动，花开不待春。镇下千行泪，非是为思人。
咏烛二首·其二
作者：李世民
朝代：隋
体裁：五言绝句

九龙蟠燄动，四照逐花生。即此流高殿，堪持待月明。
秋日二首·其二
作者：李世民
朝代：隋
体裁：五言律诗

爽气澄兰沼，秋风动桂林。露凝千片玉，菊散一丛金。日岫高低影，云空点缀阴。蓬瀛不可望，泉石且娱心。
秋日翠微宫
作者：李世民
朝代：隋
体裁：五言律诗

秋光凝翠岭，凉吹肃离宫。荷疏一盖缺，树冷半帷空。侧阵移鸿影，圆花钉菊丛。摅怀俗尘外，高眺白云中。
歌
作者：李仙君
朝代：隋

金鼎天门开，反童复婴孩。日月照昆仑，真君自然来。三年结黄云，千日成圣胎。九年登金阙，一纪升三台。龙虎自然交，上帝安金台。众神仰天表，忻慕心徘徊。子今受灵文，专心如死灰。积功十二年，功毕登云梯。白光生圆象，紫气冲云霓。端虚念太乙，浩劫天地齐。
听百舌鸟诗
作者：李孝贞
朝代：隋
体裁：五言排律

烟销上路静，漏尽禁门通。好鸟从西苑，流响入南宫。间关既多绪，变转复无穷。调惊时断绝，音繁有异同。饮啄归承露，飞鸣上别风。未避王孙弹，宁畏虎贲弓。石渠皆学府，麟阁悉文雄。不吝青泥印，时寻白社中。
咏鹊诗
作者：李孝贞
朝代：隋
体裁：句

东立朝雨霁，南飞夜月明。
园中杂咏橘树诗
作者：李孝贞
朝代：隋
体裁：五言律诗

嘉树出巫阴，分根徙上林。白华如散雪，朱实似悬金。布影临丹地，飞香度玉岑。自有凌冬质，能守岁寒心。
巫山高
作者：李孝贞
朝代：隋
体裁：乐府曲辞

荆门对巫峡，云梦迩阳台。燎火如奔电，坠石似惊雷。天寒秋水急，风静夜猿哀。枕席无由荐，朝云徒去来。
鸣雁行
作者：李孝贞
朝代：隋
体裁：五言律诗

听琴旋蔡子，张罗避翟公。夕宿寒林上，朝飞空井中。既并玄云曲，复变海鱼风。一报黄花惠，还游万岁宫。
淮阳感秋
作者：李密
朝代：隋

金风荡初节，玉露凋晚林。此夕穷涂士，郁陶伤寸心。野平葭苇合，村荒藜藿深。眺听良多感，徙倚独沾襟。沾襟何所为，怅然怀古意。秦俗犹未平，汉道将何冀。樊哙市井徒，萧何刀笔吏。一朝时运会，千古传名谥。寄言世上雄，虚生真可愧。
京洛篇
作者：李巨仁
朝代：隋

京洛类神仙，蔼蔼却云烟。渐台临太液，玉树并甘泉。车喧平乐外，骑拥濯龙前。竞结萧朱绶，争攀李郭船。独悲韩长孺，死灰犹未燃。
登名山篇
作者：李巨仁
朝代：隋

名山称地镇，千仞上凌霄。云开金阙迥，雾起石梁遥。翠微横鸟路，珠涧入星桥。风急青溪晚，霞散赤城朝。寓目幽栖地，驾言追绮季。避世桃源士，忘情漆园吏。抽簪傲九辟，脱屣轻千驷。沈冥负俗心，萧洒凌云意。苍苍耸极天，伏眺尽山川。叠峰如积浪，分崖若断烟。浅深闻度雨，轻重听飞泉。采药逢三岛，寻真值九仙。藏书凡几代，看博已经年。逝将追羽客，千载一来旋。
赋得方塘含白水诗
作者：李巨仁
朝代：隋

白水溢方塘，淼淼素波扬。叠浪轻凫影，连漪写雁行。长堤柳色翠，夹岸荇花黄。观鱼自有乐，何必在濠梁。
赋得镜诗
作者：李巨仁
朝代：隋

魏公知本姓，秦楼识旧名。凤从台上出，龙就匣中生。无波菱自动，不夜月恒明。非唯照佳丽，复得厌山精。
钓竿篇
作者：李巨仁
朝代：隋

潺湲面江海，滉瀁瞩波澜。不惜黄金饵，唯怜翡翠竿。斜纶控急水，定楫下飞湍。潭迥风来易，川长雾歇难。寄言朝市客，沧浪余自安。
从驾巡游诗
作者：李德林
朝代：隋

大夏尧遗俗，汾河汉豫游。今随龙驾往，还属雁飞秋。天行肃辇路，日驭翼华辀。朝乘六气辩，夕动七星旒。谷静禽多思，风高松易秋。远林才有色，遥水漫无流。京华佳丽所，目极与云浮。但睹凌霄观，讵见望仙楼。锁门皆秀发，鸳池尽学优。待君草封禅，东山观射牛。
从驾还京诗
作者：李德林
朝代：隋

至仁文教远，惟圣武功宣。太师观六义，诸侯问百年。玄览时乘隙，训旅次山川。镇象屯休气，华盖翼飞烟。鼓奏千人响，旗动七星连。峻岭戈回日，高峰马煦天。姑射神游罢，萧关猎骑旋。更待东山上，看君巡狩篇。
入山诗
作者：李德林
朝代：隋

登岭望重关，腰佩且鸣环。天河临易饮，月桂近将攀。王母西山至，夫人南岳还。何必阳台下，要待梦容颜。
咏松树诗
作者：李德林
朝代：隋

结根生上苑，擢秀迩华池。岁寒无改色，年长有倒枝。露自金盘洒，风从玉树吹。寄言谢霜雪，贞心自不移。
夏日诗
作者：李德林
朝代：隋

夏景多烦蒸，山水暂追凉。桐枝覆玉槛，荷叶满银塘。轻扇摇明月，珍簟拂流黄。壶盛仙客酒，瓶贮帝台浆。才人下铜雀，侍妓出明光。歌声越齐市，舞曲冠平阳。微风动罗带，薄汗染红妆。共欣陪宴赏，千秋乐未央。
相逢狭路间
作者：李德林
朝代：隋

天衢号九经，冠盖恒纵横。忽逢怀刺客，相寻欲逐名。我住河阳浦，开门望帝城。金台远犹出，玉观夜恒明。筵羞太官膳，酒酿步兵营。悬床接高十，隔帐授诸生。流水琴前韵，飞尘歌后轻。大子难为弟，中子难为兄。小子轻财利，实见陶朱情。龙轩照人转，骥马嘘天明。入门俱有说，至道胜金ぷ。出门会亲友，天官奏德星。大妇训端木，中妇训刘灵。小妇南山下，击缶和秦筝。群宾莫有戏，灯来告绝缨。
见美人闻琴不听
作者：李播
朝代：隋
体裁：五言绝句

洛浦风流雪，阳台朝暮云。闻琴不肯听，似妒卓文君。
赠情人诗
作者：李月素
朝代：隋

感郎千金意，含娇抱郎宿。试作帷中音，羞开灯前目。
为秦王制诗
作者：李渊
朝代：隋
体裁：五言绝句

圣德合天地，五宿连珠见。和风拂世民，上下同欢宴。
戏赠潘徐城门迎两新妇
作者：李百药
朝代：隋
体裁：五言律诗

秦晋称旧匹，潘徐有世亲。三星宿已会，四德婉而嫔。霞光鬓里薄，月影扇中新。年华与妆面，共作一芳春。
笙歌·其二
作者：李百药
朝代：隋
体裁：古风

为相雍门叹，当思执烛游。不惜妾身难再得，方期君寿度千秋。
笙歌（二首）·一
作者：李百药
朝代：隋
体裁：五言绝句

新声虽自知，旧宠会应移。无令枣下吹，便作一枯枝。
过杨玄感墓
作者：李百药
朝代：隋
体裁：五言绝句

剑有万人敌，文为一代英。除昏志不遂，僭乱道难平。
句
作者：李衍
朝代：隋
体裁：句

不缘朝阙去，好此结茅庐。
宫词
作者：李衍
朝代：隋
体裁：古风

辉辉赫赫浮玉云，宣华池上月华新。月华如水浸宫殿，有酒不醉真痴人。
幸秦川上梓潼山
作者：李衍
朝代：隋
体裁：五言律诗

乔岩簇冷烟，幽径上寒天。下瞰峨眉岭，上窥华岳巅。驱驰非取乐，按幸为忧边。此去如登陟，歌楼路几千。
过白卫岭和韩昭
作者：李衍
朝代：隋
体裁：七言律诗

先朝神武力开边，画断封疆四五千。前望陇山屯剑戟，后凭巫峡锁烽烟。轩皇尚自亲平寇，嬴政徒劳爱学仙。想到隗宫寻胜处，正应莺语暮春天。
题剑门
作者：李衍
朝代：隋
体裁：五言律诗

缓辔踰双剑，行行蹑石棱。作千寻壁垒，为万祀依凭。道德虽无取，江山粗可矜。回看城阙路，云叠树层层。
咏同心芙蓉诗
作者：杜公瞻
朝代：隋

灼灼荷花瑞，亭亭出水中。一茎孤引绿，双影共分红。色夺歌人脸，香乱舞衣风。名莲自可念，况复两心同。
召拜御史大夫赠袁天纲
作者：杜淹
朝代：隋
体裁：五言律诗

伊吕深可慕，松乔定是虚。系风终不得，脱屣欲安如。且珍纨素美，当与薜萝疏。既逢杨得意，非复久闲居。
咏寒食鬬鸡应秦王教
作者：杜淹
朝代：隋
体裁：五言排律

寒食东郊道，扬鞲竞出笼。花冠初照日，芥羽正生风。顾敌知心勇，先鸣觉气雄。长翘频扫阵，利爪屡通中。飞毛遍绿野，洒血渍芳丛。虽然百战胜，会自不论功。
寄赠齐公
作者：杜淹
朝代：隋
体裁：五言排律

冠盖游梁日，诗书问志年。佩兰长坂上，攀桂小山前。结交澹若水，履道直如弦。此欢终未极，于兹独播迁。赭衣登蜀道，白首别秦川。泪随沟水逝，心逐晓旌悬。去去逾千里，悠悠隔九天。郊野间长薄，城阙隐凝烟。关门共月对，山路与云连。此时寸心里，难用尺书传。
宴秦孝王于并州作诗
作者：杨坚
朝代：隋

红颜讵几，玉貌须臾。一朝花落，白发难除。明年后岁，谁有谁无。
五言奉和行经破薛举战地应诏
作者：杨师道
朝代：隋
体裁：五言排律

凤纪初膺箓，龙颜昔在田。鸣祠凭陇嶂，召雨窃泾川。受律威丹浦，扬兵震阪泉。止戈基此地，握契硉斯年。六辔乘秋景，三驱被广㙻。凝笳入晓啭，析羽杂风悬。塞云衔落日，关城带断烟。回舆登故垒，驻跸想荒阡。岁月方悠夐，神功逾赫然。微臣愿奉职，导礼翠华前。
五言早秋仪鸾殿侍宴应诏
作者：杨师道
朝代：隋
体裁：五言律诗

秋气洒云景，高弦韵早风。雕梁尚飞燕，洛浦未惊鸿。水泛芙蕖影，桥临芳桂丛。称觞奉高兴，长愿比华嵩。
临渭源诗
作者：杨广
朝代：隋

西征乃届此，山路亦悠悠。地干纪灵异，同穴吐洪流。滥觞何足拟，浮槎难可俦。惊波鸣涧石，澄岸泻岩楼。滔滔下狄县，淼淼肆神州。长林啸白兽，云径想青牛。风归花叶散，日举烟雾收。直为求人隐，非穷辙迹游。
云中受突厥主朝宴席赋诗
作者：杨广
朝代：隋

鹿塞鸿旗驻，龙庭翠辇回。毡帷望风举，穹庐向日开。呼韩顿颡至，屠耆接踵来。索辫擎膻肉，韦鞲献酒杯。如何汉天子，空上单于台。
元夕于通衢建灯夜升南楼
作者：杨广
朝代：隋
体裁：诗

法轮天上转，梵声天上来。
灯树千光照，花焰七枝开。
月影疑流水，春风含夜梅。
燔动黄金地，钟发琉璃台。
冬夜诗
作者：杨广
朝代：隋

不觉岁将尽，已复入长安。月影含冰冻，风声凄夜寒。江海波涛壮，崤潼坂险难。无因寄飞翼，徒欲动和銮。
冬至乾阳殿受朝诗
作者：杨广
朝代：隋

北陆玄冬盛，南至晷漏长。端拱朝万国，守文继百王。至德惭日用，治道愧时康。新邑建嵩岳，双阙临洛阳。圭景正八表，道路均四方。碧空霜华净，朱庭皎日光。缨佩既济济，钟鼓何锽锽。文戟翊高殿，采眊分修廊。元首乏明哲，股肱贵惟良。舟楫行有寄，庶此王化昌。
凤艒歌
作者：杨广
朝代：隋

三月三日向红头，正见鲤鱼波上游。意欲垂钩往撩取，恐是蛟龙还复休。
北乡古松树诗
作者：杨广
朝代：隋

古松惟一树，森竦讵成林。独留尘尾影，犹横偃盖阴。云来聚云色，风度杂风音。孤生小庭里，尚表岁寒心。
北乡古松树诗
作者：杨广
朝代：隋
体裁：古风

古松惟一树，森竦讵成林。独留麈尾影，犹横偃盖阴。云来聚云色，风度杂风音。孤生小庭里，尚表岁寒心。
咏鹰诗
作者：杨广
朝代：隋

迁朔欲之衡，忽投罻罗里。既以羁华绊，仍持献君子。青骹固绝俦，素羽诚难拟。深目表兹称，阔臆斯为美。惊兽不及奔，猜禽无暇起。虽蒙鞲上荣，无复凌云志。
喜春游歌二首
作者：杨广
朝代：隋

禁苑百花新，佳期游上春。轻身赵皇后，歌曲李夫人。步缓知无力，脸曼动馀娇。锦袖淮南舞，宝袜楚宫腰。
喜春游歌二首·其一
作者：杨广
朝代：隋

禁苑百花新，佳期游上春。轻身赵皇后，歌曲李夫人。
喜春游歌二首·其二
作者：杨广
朝代：隋

步缓知无力，脸曼动馀娇。锦袖淮南舞，宝袜楚宫腰。
四时白纻歌二首 其一 东宫春
作者：杨广
朝代：隋

洛阳城边朝日晖，天渊池前春燕归。含露桃花开未飞，临风杨柳自依依。小苑花红洛水绿，清歌宛转繁弦促。长袖逶迤动珠玉，千年万岁阳春曲。
四时白纻歌二首 其二 江都夏
作者：杨广
朝代：隋

黄梅雨细麦秋轻，枫叶萧萧江水平。飞楼绮观轩若惊，花簟罗帏当夜清。菱潭落日双凫舫，绿水红妆两摇渌。还似扶桑碧海上，谁肯空歌采莲唱。
四时白纻歌二首·东宫春
作者：杨广
朝代：隋

洛阳城边朝日晖，天渊池前春燕归。含露桃花开未飞，临风杨柳自依依。小苑花红洛水绿，清歌宛转繁弦促。长袖逶迤动珠玉，千年万岁阳春曲。黄梅雨细麦秋轻，枫叶萧萧江水平。飞楼绮观轩若惊，花簟罗帏当夜清。菱潭落日双凫舫，绿水红妆两摇渌。还似扶桑碧海上，谁肯空歌采莲唱。
夏日临江诗
作者：杨广
朝代：隋

夏潭荫修竹，高岸坐长枫。日落沧江静，云散远山空。鹭飞林外白，莲开水上红。逍遥有馀兴，怅望情不终。
季秋观海诗
作者：杨广
朝代：隋

孟轲叙游圣，枚乘说愈疾。逖听乃前闻，临深验兹日。浮天迥无岸，含灵固非一。委输百谷归，朝宗万川溢。分城碧雾晴，连洲彩云密。欣同夫子观，深愧玄虚笔。
宴东堂诗
作者：杨广
朝代：隋

雨罢春光润，日落暝霞晖。海榴舒欲尽，山樱开未飞。清音出歌扇，浮香飘舞衣。翠帐全临户，金屏半隐扉。风花意无极，芳树晓禽归。
幸江都作诗
作者：杨广
朝代：隋

求归不得去，真成遭个春。鸟声争劝酒，梅花笑杀人。
悲秋诗
作者：杨广
朝代：隋

故年秋始去，今年秋复来。露浓山气冷，风急蝉声哀。鸟击初移树，鱼寒欲隐苔。断雾时通日，残云尚作雷。
效刘孝绰忆诗二首 其一 忆睡时
作者：杨广
朝代：隋
体裁：古风

待来刚不来。卸妆仍索伴，解佩更相催。博山思结梦，沈水未成灰。
效刘孝绰忆诗二首 其二 忆起时
作者：杨广
朝代：隋
体裁：古风

投签初报晓。被匿香黛残，枕隐金钗袅。笑动上林中，除却司晨鸟。
早渡淮诗
作者：杨广
朝代：隋

平淮既淼淼，晓雾复霏霏。淮甸未分色，泱漭共晨晖。晴霞转孤屿，锦帆出长圻。潮鱼时跃浪，沙禽鸣欲飞。会待高秋晚，愁因逝水归。
春江花月夜二首
作者：杨广
朝代：隋

暮江平不动，春花满正开。流波将月去，潮水带星来。夜露含花气，春潭漾月晖。汉水逢游女，湘川值二妃。
春江花月夜二首
作者：杨广
朝代：隋

暮江平不动，春花满正开。流波将月去，潮水带星来。夜露含花气，春潭瀁月晖。汉水逢游女，湘川值两妃。
春江花月夜二首·其一
作者：杨广
朝代：隋

暮江平不动，春花满正开。流波将月去，潮水带星来。
春江花月夜二首·其二
作者：杨广
朝代：隋

夜露含花气，春潭瀁月晖。汉水逢游女，湘川值两妃。
春江花月夜二首【其一】
作者：杨广
朝代：隋
体裁：诗

【其一】
暮江平不动，春花满正开。
流波将月去，潮水带星来。
春江花月夜二首【其二】
作者：杨广
朝代：隋
体裁：诗

【其二】
夜露含花气，春潭瀁月晖。
汉水逢游女，湘川值两妃。
晚春诗
作者：杨广
朝代：隋

洛阳春稍晚，四望满春晖。杨叶行将暗，桃花落未稀。窥檐燕争人，穿林鸟乱飞。唯当关塞者，溽露方沾衣。
月夜观星诗
作者：杨广
朝代：隋

团团素月净，翛翛夕景清。谷泉惊暗石，松风动夜声。披衣出荆户，蹑履步山楹。欣睹明党亮，喜见泰阶平。觜参犹可识，牛女尚分明。更移斗柄转，夜久天河横。徘徊不能寐，参差几种情。
望江南·其一
作者：杨广
朝代：隋
体裁：词

湖上月，偏照列仙家。水浸寒光铺枕簟，浪搅晴影走金蛇。偏称泛灵槎。光景好，轻彩望中斜。清露冷侵银兔影，西风吹落桂枝花。开宴思无涯。
望江南·其七
作者：杨广
朝代：隋
体裁：词

湖上酒，终日助清欢。檀板轻声银甲缓，醅浮香米玉蛆寒。醉眼暗相看。春殿晚，仙艳奉杯盘。湖上风光真可爱，醉乡天地就中宽。帝主正清安。
望江南·其三
作者：杨广
朝代：隋
体裁：词

湖上雪，风急堕还多。轻片有时敲竹户，素华无韵入澄波。望外玉相磨。湖水远，天地色同和。仰面莫思梁苑赋，朝来且听玉人歌。不醉拟如何。
望江南·其二
作者：杨广
朝代：隋
体裁：词

湖上柳，烟里不胜垂。宿雾洗开明媚眼，东风摇弄好腰肢。烟雨更相宜。环曲岸，阴覆画桥低。线拂行人春晚后，絮飞晴雪暖风时。幽意更依依。
望江南·其五
作者：杨广
朝代：隋
体裁：词

湖上花，天水浸灵芽。浅蕊水边匀玉粉，浓苞天外剪明霞。只在列仙家。开烂熳，插鬓若相遮。水殿春寒幽冷艳，玉轩晴照暖添华。清赏思何赊。
望江南·其八
作者：杨广
朝代：隋
体裁：词

湖上水，流绕禁园中。映日暖摇清翠动，落花香暖众纹红。蘋末起清风。閒纵目，鱼跃小莲东。泛泛轻摇兰棹稳，沈沈寒影上仙宫。远意更重重。
望江南·其六
作者：杨广
朝代：隋
体裁：词

湖上女，精选正轻盈。犹恨乍离金殿侣，相将尽是采莲人。清唱谩频频。轩内好，嬉戏下龙津。玉管朱弦闻尽夜，踏青斗草事青春。玉辇从群真。
望江南·其四
作者：杨广
朝代：隋
体裁：词

湖上草，碧翠浪通津。脩带不为歌舞缓，浓铺堪作醉人茵。无意衬香衾。晴霁后，颜色一般新。游子不归生满地，佳人远意寄青春。留咏卒难伸。
望海诗
作者：杨广
朝代：隋

碧海虽欣瞩，金台空有闻。远水翻如岸，遥山倒似云。断涛还共合，连浪或时分。驯鸥旧可狎，卉木足为群。方知小姑射，谁复语临汾。
杨叛儿曲
作者：杨广
朝代：隋

青春上阳月，结伴戏京华。龙媒玉珂马，凤轸绣香车。水映临桥树，风吹夹路花。日昏欢宴罢，相将归狭斜。
正月十五日于通衢建灯夜升南楼诗
作者：杨广
朝代：隋

法轮天上转，梵声天上来。灯树千光照，花焰七枝开。月影凝流水，春风含夜梅。幡动黄金地，钟发琉璃台。
步虚词二首
作者：杨广
朝代：隋

洞府凝玄液，灵山体自然。俯临沧海岛，回出大罗天。八行分宝树，十丈散芳莲。悬居烛日月，天步役风烟。蹑记书金简，乘空诵玉篇。冠法二仪立，佩带五星连。琼轩觯甘露，瑜井挹膏泉。南巢息云马，东海戏桑田。回旗游八极，飞轮入九玄。高蹈虚无外，天地乃齐年。总辔行无极，相推凌太虚。翠霞承凤辇，碧雾翼龙舆。轻举金台上，高会玉林墟。朝游度圆海，夕宴下方诸。
步虚词二首·其一
作者：杨广
朝代：隋

洞府凝玄液，灵山体自然。俯临沧海岛，回出大罗天。八行分宝树，十丈散芳莲。悬居烛日月，天步役风烟。蹑记书金简，乘空诵玉篇。冠法二仪立，佩带五星连。琼轩觯甘露，瑜井挹膏泉。南巢息云马，东海戏桑田。回旗游八极，飞轮入九玄。高蹈虚无外，天地乃齐年。
步虚词二首·其二
作者：杨广
朝代：隋

总辔行无极，相推凌太虚。翠霞承凤辇，碧雾翼龙舆。轻举金台上，高会玉林墟。朝游度圆海，夕宴下方诸。
江都宫乐歌
作者：杨广
朝代：隋

扬州旧处可淹留，台榭高明复好游。风亭芳树迎早夏，长皋麦陇送馀秋。渌潭桂楫浮青雀，果下金鞍跃紫骝。绿觞素蚁流霞饮，长袖清歌乐戏州。
江陵女歌
作者：杨广
朝代：隋

雨从天上落，水从桥下流。拾得娘裙带，同心结两头。
泛龙舟
作者：杨广
朝代：隋

舳舻千里泛归舟，言旋旧镇下扬州。借问扬州在何处，淮南江北海西头。六辔聊停御百丈，暂罢开山歌棹讴。讵似江东掌间地，独自称言鉴里游。
献岁燕宫臣诗
作者：杨广
朝代：隋

三元建上京，六佾宴吴城。朱庭容卫肃，青天春气明。朝光动剑彩，长阶分佩声。酒阑钟磬息，欣观礼乐成。
白马篇
作者：杨广
朝代：隋

白马金贝装，横行辽水傍。问是谁家子，宿卫羽林郎。文犀六属铠，宝剑七星光。山虚弓响彻，地迥角声长。宛河推勇气，陇蜀擅威强。轮台受降虏，高阙剪名王。射熊入飞观，校猎下长杨。英名欺卫霍，智策蔑平良。岛夷时失礼，卉服犯边疆。徵兵集蓟北，轻骑出渔阳。进军随日晕，挑战逐星芒。阵移龙势动，营开虎翼张。冲冠入死地，攘臂越金汤。尘飞战鼓急，风交征旆扬。转斗平华地，追奔扫大方。本持身许国，况复武功彰。会令千载后，流誉满旗常。
纪辽东二首
作者：杨广
朝代：隋

辽东海北剪长鲸。风云万里清。方当销锋散马牛。旋师宴镐京。前歌后舞振军威。饮至解戎衣。判不徒行万里去。空道五原归。秉旄伏节定辽东。俘馘变夷风。清歌凯捷九都水。归宴雒阳宫。策功行赏不淹留。全军藉智谋。讵似南宫复道上。先封雍齿侯。
纪辽东二首
作者：杨广
朝代：隋
体裁：诗

辽东海北剪长鲸，风云万里清。
方当销锋散马牛，旋师宴镐京。
前歌后舞振军威，饮至解戎衣。
判不徒行万里去，空道五原归。
秉旄仗节定辽东，俘馘变夷风。
清歌凯捷九都水，归宴洛阳宫。
策功行赏不淹留，全军藉智谋。
讵似南宫复道上，先封雍齿侯。
纪辽东二首
作者：杨广
朝代：隋

辽东海北翦长鲸，风云万里清。方当销锋散马牛，旋师宴镐京。前歌后舞振军威，饮至解戎衣。判不徒行万里去，空道五原归。秉旄仗节定辽东，俘馘变夷风。清歌凯捷九都水，归宴洛阳宫。策功行赏不淹留，全军藉智谋。讵似南宫复道上，先封雍齿侯。
纪辽东二首·其一
作者：杨广
朝代：隋

辽东海北剪长鲸。风云万里清。方当销锋散马牛。旋师宴镐京。前歌后舞振军威。饮至解戎衣。判不徒行万里去。空道五原归。
纪辽东二首·其二
作者：杨广
朝代：隋

秉旄伏节定辽东。俘馘变夷风。清歌凯捷九都水。归宴雒阳宫。策功行赏不淹留。全军藉智谋。讵似南宫复道上。先封雍齿侯。
舍舟登陆示慧日道场玉清玄坛德众诗
作者：杨广
朝代：隋

天净宿云卷，日举长川旦。飒洒林花落，逶迤风柳散。孤鹤近追群，啼莺远相唤。莲舟水处尽，画轮途始半。江浐各自遥，东西并兴叹。已熏禅慧力，复藉金丹捍。有异三川游，曾非四门观。于焉履妙道，超然登彼岸。
诗
作者：杨广
朝代：隋

寒雅飞数点，流水绕孤村。斜阳欲落处，一望黯消魂。
谒方山灵岩寺诗
作者：杨广
朝代：隋

梵宫既隐隐，灵岫亦沈沈。平郊送晚日，高峰落远阴。回幡飞曙岭，疏钟响昼林。蝉鸣秋气近，泉吐石溪深。抗迹禅枝地，发念菩提心。
赐史祥诗
作者：杨广
朝代：隋

伯煚朝继重，夏侯亲遇深。贵耳唯闻古，贱目讵知今。早？劲草质，久有背淮心。扫逆黎山外，振旅河之阴。功已书王府，留情太仆箴。
赐史祥诗
作者：杨广
朝代：隋
体裁：古风

伯煚朝继重，夏侯亲遇深。贵耳唯闻古，贱目讵知今。早𢶏劲草质，久有背淮心。扫逆黎山外，振旅河之阴。功已书王府，留情太仆箴。
赐牛弘诗
作者：杨广
朝代：隋

晋家山吏部，魏代卢尚书。莫言先哲异，奇才并佐予。学行敦时俗，道素乃冲虚。纳言云阁上，礼仪皇运初。彝伦欣有叙，垂拱事端居。
赐诸葛颖
作者：杨广
朝代：隋

参翰长洲苑，侍讲肃成门。名理穷研核，英华恣讨论。实录资平允，传芳导后昆。
还京师诗
作者：杨广
朝代：隋

东都礼仪举，西京冠盖归。是月春之季，花柳相依依。云跸清驰道，雕辇御晨晖。嘹亮铙笳奏，葳蕤旌旆飞。后乘趋文雅，前驱厉武威。
迷楼闻宫人歌作
作者：杨广
朝代：隋
体裁：七言绝句

宫木阴浓燕子飞，兴衰自古漫成悲。他日迷楼更好景，宫中吐艳变红辉。
野望
作者：杨广
朝代：隋
体裁：诗

寒鸦飞数点，流水绕孤村。斜阳欲落处，一望黯消魂。
锦石捣流黄二首
作者：杨广
朝代：隋

汉使出燕然，愁闺夜不眠。易制残灯下，鸣砧秋月前。今夜长城下，云昏月应暗。谁见倡楼前，心悲不成惨。
锦石捣流黄二首·其一
作者：杨广
朝代：隋

汉使出燕然，愁闺夜不眠。易制残灯下，鸣砧秋月前。
锦石捣流黄二首·其二
作者：杨广
朝代：隋

今夜长城下，云昏月应暗。谁见倡楼前，心悲不成惨。
饮马长城窟行
作者：杨广
朝代：隋

肃肃秋风起，悠悠行万里。万里何所行，横漠筑长城。岂台小子智，先圣之所营。树兹万世策，安此亿兆生。讵敢惮焦思，高枕于上京。北河见武节，千里卷戎旌。山川互出没，原野穷超忽。撞金止行阵，鸣鼓兴士卒。千乘万旗动，饮马长城窟。秋昏塞外云，雾暗关山月。缘岩驿马上，乘空烽火发。借问长城侯，单于入朝谒。浊气静天山，晨光照高阙。释兵仍振旅，要荒事万举。饮至告言旋，功归清庙前。
饮马长城窟行
作者：杨广
朝代：隋

肃肃秋风起，悠悠行万里。万里何所行，横漠筑长城。岂台小子智，先圣之所营。树兹万世策，安此忆兆生。讵敢惮焦思，高枕于上京。北河秉武节，千里卷戎旌。山川互出没，原野穷超忽。摐金止行阵，鸣鼓兴士卒。千乘万骑动，饮马长城窟。秋昏塞外云，雾暗关山月。缘岩驿马上，乘空烽火发。借问长城候，单于入朝谒。浊气静天山，晨光照高阙。释兵仍振旅，要荒事方举。饮至告言旋，功归清庙前。
出塞二首
作者：杨素
朝代：隋

漠南胡未空，汉将复临戎。飞狐出塞北，碣石指辽东。冠军临瀚海，长平翼大风。云横虎落阵，气抱龙城虹。横行万里外，胡运百年穷。兵寝星芒落，战解月轮空。严刁息夜斗，辛角罢鸣弓。北风嘶朔马，胡霜切塞鸿。休明大道暨，幽荒日用同。方就长安邸，来谒建章宫。汉虏未和亲，忧国不忧身。握手河梁上，穷涯北海滨。据鞍独怀古，慷慨感良臣。历览多旧迹，风日惨愁人。荒塞空千里，孤城绝四邻。树寒偏易古，草衰恒不春。交河明月夜，阴山苦雾辰。雁飞南入汉，水流西咽秦。风霜久行役，河朔备艰辛。薄暮边声起，空飞胡骑尘。
出塞二首·其一
作者：杨素
朝代：隋
体裁：诗

漠南胡未空，汉将复临戎。飞狐出塞北，碣石指辽东。冠军临瀚海，长平翼大风。云横虎落阵，气抱龙城虹。横行万里外，胡运百年穷。兵寝星芒落，战解月轮空。严刁息夜斗，辛角罢鸣弓。北风嘶朔马，胡霜切塞鸿。休明大道暨，幽荒日用同。方就长安邸，来谒建章宫。
出塞二首·其二
作者：杨素
朝代：隋
体裁：诗

汉虏未和亲，忧国不忧身。握手河梁上，穷涯北海滨。据鞍独怀古，慷慨感良臣。历览多旧迹，风日惨愁人。荒塞空千里，孤城绝四邻。树寒偏易古，草衰恒不春。交河明月夜，阴山苦雾辰。雁飞南入汉，水流西咽秦。风霜久行役，河朔备艰辛。薄暮边声起，空飞胡骑尘。
山斋独坐赠薛内史诗二首
作者：杨素
朝代：隋

居山四望阻，风云竟朝夕。深溪横古树，空岩卧幽石。日出远岫明，鸟散空林寂。兰庭动幽气，竹室生虚白。落花入户飞，细草当阶积。桂酒徒盈樽，故人不在席。日暮山之幽，临风望羽客。岩壑澄清景，景清岩壑深。白云飞暮色，绿水激清音。涧户散馀彩，山窗凝宿阴。花草共萦映，树石相陵临。独坐对陈榻，无客有鸣琴。寂寂幽山里，谁知无闷心。
山斋独坐赠薛内史诗二首·其一
作者：杨素
朝代：隋
体裁：诗

居山四望阻，风云竟朝夕。深溪横古树，空岩卧幽石。日出远岫明，鸟散空林寂。兰庭动幽气，竹室生虚白。落花入户飞，细草当阶积。桂酒徒盈樽，故人不在席。日暮山之幽，临风望羽客。
山斋独坐赠薛内史诗二首·其二
作者：杨素
朝代：隋

岩壑澄清景，景清岩壑深。白云飞暮色，绿水激清音。涧户散馀彩，山窗凝宿阴。花草共萦映，树石相陵临。独坐对陈榻，无客有鸣琴。寂寂幽山里，谁知无闷心。
行经汉高陵诗
作者：杨素
朝代：隋

芳春无献果，明月不游衣。
赠薛内史诗
作者：杨素
朝代：隋

耿耿不能寐，京洛久离群。横琴还独坐，停杯遂待君。待君春草歇，独坐秋风发。朝朝唯落花，夜夜空明月。明月徒流光，落花空自芳。别离望南浦，相思在汉阳。汉阳隔陇吟，南浦达桂林。山川虽未远，无由得寄音。
赠薛播州诗
作者：杨素
朝代：隋

在昔天地闭，品物属屯蒙。和平替王道，哀怨结人风。麟伤世已季，龙战道将穷。乱海飞群水，贯日引长虹。干戈异革命，揖让非至公。两河定宝鼎，八水域神州。函关绝无路，京洛化为丘。漳滏尔连沼，泾渭余别流。生郊满戎马，涉路起风牛。班荆疑莫遇，赠缟竟无由。五纬连珠聚，千载浊河清。金亡潜虎质，闰尽自蛙声。圣期伊旦暮，天禄启炎精。雾生三日重，星飞五老轻。禋宗答上帝，改物创群生。道昏虽已朗，政故犹未新。刳舟洹水济，结网大川滨。出游迎钓叟，入梦访幽人。植林离各树，开荣岂异春。相逢一时泰，共幸百年身。有帛贲丘园，生刍自幽谷。尘芳金马路，澜清凤池澳。零露既垂光，清风复流穆。倾盖如旧知，弹冠岂新沭。利心金各断，芬言兰共馥。自余历端揆，缉熙恧时彦。及尔陪帷幄，出纳先天眷。高调发清音，缛藻流馀绚。或如彼金玉，岁暮无凋变。余松待尔心，尔筠留我箭。荏苒积岁时，契阔同游处。阊阖既趋朝，承明还宴语。上林陪羽猎，甘泉侍清曙。迎风含暑气，飞雨凄寒序。相顾惜光阴，留情共延伫。滔滔彼江汉，实为南国纪。作牧求明德，若人应斯美。高卧未褰帷，飞声已千里。还望白云天，日暮秋风起。岘山君傥游，泪落应无已。汉阴政已成，岭表人犹蠹。弹冠比方新，还珠总如故。楚人结去思，越俗歌来暮。阳乌尚归飞，别鹤还回顾。君见南枝巢，应思北风路。北风吹故林，秋声不可听。雁飞穷海寒，鹤唳霜皋净。含毫心未传，闻音路犹夐。唯有孤城月，徘徊独临映。吊影余自怜，安知我疲病。养病愿归闲，居荣在知足。栖迟茂陵下，优游沧海曲。古人情可见，今人遵路躅。荒居接野穷，心物俱非俗。桂树芳丛生，山幽竟何欲。所欲栖一枝，禀分丰诸已。园树避鸣蝉，山梁过雌雉。野阴冒丛灌，幽气含兰芷。悲哉暮秋别，春草复萋矣。鸣琴久不闻，属听空流水。秋水鱼游日，春树鸟鸣时。濠梁暮共往，幽谷有相思。千里悲无驾，一见杳难期。山河散琼蕊，庭树下丹滋。物华不相待，迟暮有馀悲。衔悲向南浦，寒色黯沈沈。风起洞庭险，烟生云梦深。独飞时慕侣，寡和乍孤音。木落悲时暮，时暮感离心。离心多苦调，讵假雍门琴。
赠薛播州诗·其一
作者：杨素
朝代：隋

在昔天地闭，品物属屯蒙。和平替王道，哀怨结人风。麟伤世已季，龙战道将穷。乱海飞群水，贯日引长虹。干戈异革命，揖让非至公。
赠薛播州诗·其七
作者：杨素
朝代：隋

荏苒积岁时，契阔同游处。阊阖既趋朝，承明还宴语。上林陪羽猎，甘泉侍清曙。迎风含暑气，飞雨凄寒序。相顾惜光阴，留情共延伫。
赠薛播州诗·其三
作者：杨素
朝代：隋

五纬连珠聚，千载浊河清。金亡潜虎质，闰尽自蛙声。圣期伊旦暮，天禄启炎精。雾生三日重，星飞五老轻。禋宗答上帝，改物创群生。
赠薛播州诗·其九
作者：杨素
朝代：隋

汉阴政已成，岭表人犹蠹。弹冠比方新，还珠总如故。楚人结去思，越俗歌来暮。阳乌尚归飞，别鹤还回顾。君见南枝巢，应思北风路。
赠薛播州诗·其二
作者：杨素
朝代：隋

两河定宝鼎，八水域神州。函关绝无路，京洛化为丘。漳滏尔连沼，泾渭余别流。生郊满戎马，涉路起风牛。班荆疑莫遇，赠缟竟无由。
赠薛播州诗·其五
作者：杨素
朝代：隋

有帛贲丘园，生刍自幽谷。尘芳金马路，澜清凤池澳。零露既垂光，清风复流穆。倾盖如旧知，弹冠岂新沭。利心金各断，芬言兰共馥。
赠薛播州诗·其八
作者：杨素
朝代：隋
体裁：诗

滔滔彼江汉，实为南国纪。作牧求明德，若人应斯美。高卧未褰帷，飞声已千里。还望白云天，日暮秋风起。岘山君傥游，泪落应无已。
赠薛播州诗·其六
作者：杨素
朝代：隋

自余历端揆，缉熙恧时彦。及尔陪帷幄，出纳先天眷。高调发清音，缛藻流馀绚。或如彼金玉，岁暮无凋变。余松待尔心，尔筠留我箭。
赠薛播州诗·其十
作者：杨素
朝代：隋
体裁：诗

北风吹故林，秋声不可听。雁飞穷海寒，鹤唳霜皋净。含毫心未传，闻音路犹夐。唯有孤城月，徘徊独临映。吊影余自怜，安知我疲病。
赠薛播州诗·其十一
作者：杨素
朝代：隋

养病愿归闲，居荣在知足。栖迟茂陵下，优游沧海曲。古人情可见，今人遵路躅。荒居接野穷，心物俱非俗。桂树芳丛生，山幽竟何欲。
赠薛播州诗·其十三
作者：杨素
朝代：隋
体裁：诗

秋水鱼游日，春树鸟鸣时。濠梁暮共往，幽谷有相思。千里悲无驾，一见杳难期。山河散琼蕊，庭树下丹滋。物华不相待，迟暮有馀悲。
赠薛播州诗·其十二
作者：杨素
朝代：隋

所欲栖一枝，禀分丰诸已。园树避鸣蝉，山梁过雌雉。野阴冒丛灌，幽气含兰芷。悲哉暮秋别，春草复萋矣。鸣琴久不闻，属听空流水。
赠薛播州诗·其十四
作者：杨素
朝代：隋
体裁：诗

衔悲向南浦，寒色黯沈沈。风起洞庭险，烟生云梦深。独飞时慕侣，寡和乍孤音。木落悲时暮，时暮感离心。离心多苦调，讵假雍门琴。
赠薛播州诗·其四
作者：杨素
朝代：隋

道昏虽已朗，政故犹未新。刳舟洹水济，结网大川滨。出游迎钓叟，入梦访幽人。植林离各树，开荣岂异春。相逢一时泰，共幸百年身。
咏死牛诗
作者：柳䛒
朝代：隋

一朝辞绀幰，千里别黄河。对衣徒下泣，扣角讵闻歌。
奉和春日临渭水应令诗
作者：柳䛒
朝代：隋

饮马投钱岸，解钓剖璜津。风丝曳香饵，覆杯怀昔人。
奉和晚日杨子江应制诗
作者：柳䛒
朝代：隋

诘旦金铙发，骖驾出城闉。鲜云临葆盖，细草藉班轮。千里烟霞色，四望江山春。梅风吹落蕊，酒雨减轻尘。日斜欢未毕，睿想良非一。风生叠浪起，雾卷孤帆出。辞藻丽繁星，高论光朝日。空美邹枚侣，终谢渊云笔。
奉和晚日杨子江应教诗
作者：柳䛒
朝代：隋

大江都会所，长洲有旧名。西流控岷蜀，东泛迩蓬瀛。未睹纤罗动，先听远涛声。空濛云色晦，浃垒浪华生。欲知暮雨歇，当观飞旆轻。
阳春歌
作者：柳䛒
朝代：隋

春鸟一啭有千声。春花一丛千种名。旅人无语坐檐楹。思乡怀土志难平。唯当文共酒。暂与兴相迎。
刘生
作者：柳庄
朝代：隋

座惊称字孟，豪雄道姓刘。广陌通朱邸，大路起青楼。耍贤驿已置，留宾辖且投。光斜日下雾，庭阴月上钩。
题雷威琴
作者：欧阳询
朝代：隋
体裁：四言诗

合雅大乐，成文正音。徽弦一泛，山水俱深。
人间可哀之曲
作者：武夷君
朝代：隋

天上人间兮会合疏稀。日落西山兮夕鸟归飞。百年一饷兮志与愿违。天宫咫尺兮恨不相随。
过故邺诗
作者：段君彦
朝代：隋

玉马芝兰北，金凤鼓山东。旧国千门废，荒垒四郊通。深潭直有菊，涸井半生桐。粉落妆楼毁，尘飞歌殿空。虽临玄武观，不识紫微宫。年代俄成昔，唯馀风月同。
采莲曲
作者：殷英童
朝代：隋
体裁：古风

荡舟无数伴，解缆自相催。汗粉无庸拭，风裙随意开。棹移浮荇乱，船进倚荷来。藕丝牵作缕，莲叶捧成杯。
七夕诗
作者：江总
朝代：隋

汉曲天榆冷。河边月桂秋。婉娈期今夕。霰飖渡浅流。轮随列宿动。路逐彩云浮。横波翻泻泪。束素反缄愁。此时机杼息。独向红妆羞。
三日侍宴宣猷堂曲水诗
作者：江总
朝代：隋

上巳娱春禊。芳辰喜月离。北宫命箫鼓。南馆列旌麾。绣柱擎飞阁。雕轩傍曲池。醉鱼沉远岫。浮枣漾清漪。落花悬度影。飞丝不碍枝。树动丹楼出。山斜翠磴危。礼周羽爵遍。乐阕光阴移。
东飞伯劳歌
作者：江总
朝代：隋

南飞乌鹊北飞鸿。弄玉兰香时会同。谁家可怜出牕牖。春心百媚胜杨柳。银床金屋挂流苏。宝镜玉钗横珊瑚。年时二八新红脸。宜笑宜歌羞更敛。风花一去杳不归。秪为无双惜舞衣。
乌栖曲
作者：江总
朝代：隋

桃花春水木兰桡。金覊翠盖聚河桥。陇西上计应行去。城南美人啼着曙。
于长安归还扬州九月九日行薇山亭赋韵长安九日诗
作者：江总
朝代：隋
体裁：古风

心逐南云逝，形随北雁来。故乡篱下菊，今日几花开。
今日乐相乐
作者：江总
朝代：隋

绮殿文雅遒。玳筵欢趣密。郑态逶迤舞。齐弦窈窕瑟。金罍送缥觞。玉井沈朱实。愿此北堂宴。长奉南山日。
侍宴临芳殿诗
作者：江总
朝代：隋

钟箭自徘徊。皇堂荐羽杯。桥平疑水落。石迥见山开。林前暝色静。花处近香来。西嵫伤抚夕。北阁滥游陪。
侍宴玄武观诗
作者：江总
朝代：隋

诘晓三春暮。新雨百花朝。星宫移渡䍐。天驷动行镳。斾转苍龙阙。尘飞饮马桥。翠观迎斜照。丹楼望落潮。鸟声云里出。树影浪中摇。歌吟奉天咏。未必待闻韶。
侍宴瑶泉殿诗
作者：江总
朝代：隋

水亭通枍诣。石路接堂皇。野花不识采。旅竹本无行。雀惊疑欲曙。蝉噪似含凉。何言金殿侧。亟奉瑶池觞。
侍宴赋得起坐弹鸣琴诗
作者：江总
朝代：隋

丝传园客意。曲奏楚妃情。罕有知音者。空劳流水声。
借刘太常说文诗
作者：江总
朝代：隋

刘棻慕子云。许慎询景伯。硕学该虫篆。奇文秀鸟迹。曰余徒下帷。待问垂重席。不诣王充市。聊投班玩籍。三写徧钻研。六书多补益。幽居服药饵。山宇生虚白。留连嗣芳杜。旷荡依泉石。夫君爱满堂。愿言驰下泽。
入摄山栖霞寺诗
作者：江总
朝代：隋

小序壬寅年十月十八日。入摄山栖霞寺。登岸极峭。颇畅怀抱。至德元年癸卯十月二十六日。又再游此寺。布法司施菩萨戒。甲辰年十月二十五日。奉送金像还山。限以时务。不得恣情淹留。乙巳年十一月十六日。更获拜礼。仍停山中宿。永夜留连。栖神悚听。但交臂不停。薪指俄谢。率制此篇。以记即目。俾后来赏来。知余山志。凈心抱冰雪。暮齿逼桑榆。太息波川迅。悲哉人世拘。岁华皆采获。冬晚共严枯。濯流济八水。开襟入四衢。兹山灵妙合。当与天地俱。石濑乍深浅。崖烟递有无。缺碑横古隧。盘木卧荒涂。行行备履历。步步辚威纡。高僧迹共远。胜地心相符。樵隐各有得。丹青独不渝。遗风伫芳桂。比德喻生刍。寄言长往客。凄然伤鄙夫。
入龙丘岩精舍诗
作者：江总
朝代：隋

法堂犹集鴈。仙竹几成龙。聊承丹桂馥。远视白云峰。风牕穿石窦。月牖拂霜松。暗谷留征鸟。空林彻夜钟。阴崖未辨色。叠树岂知重。溘此哀时命。吁嗟世不容。无由访詹尹。何去复何从。
关山月
作者：江总
朝代：隋

兔月半轮明。狐关一路平。无期从此别。复欲几年行。暎光书汉奏。分影照胡兵。流落今如此。长戍受降城。
内殿赋新诗
作者：江总
朝代：隋

兔影脉脉照金铺。虬水滴滴泻玉壸。绮翼雕甍迩清汉。虹梁紫柱丽黄图。风高暗绿凋残柳。雨驶芳红湿晚芙。三五二八佳年少。百万千金买歌笑。偏着故人织素诗。愿奏秦声采莲调。织女今夕渡银河。当见新秋停玉梭。
刘生
作者：江总
朝代：隋

刘生负意气。长肃且徘徊。高论明秋水。命赏陟春台。干戈倜傥用。笔砚纵横才。置驿无年限。游侠四方来。
别南海宾化侯诗
作者：江总
朝代：隋

石关通越井。蒲涧迩灵洲。此地何辽敻。羣英逐远游。高才袁彦伯。令誉许文休。悠焉值君子。复此映芳猷。崤函多险涩。星管壮环周。分歧泣世道。念别伤边秋。断山时结雾。平海若无流。惊鹭一羣起。哀猿数处愁。是日送归客。为情自可求。终谢能鸣鴈。还同不系舟。其如江海泣。惆怅徒离忧。
别永新侯
作者：江总
朝代：隋

送君张掖郡。分悲函谷关。欲知肠断绝。浮云去不还。
别袁昌州诗
作者：江总
朝代：隋

河梁望陇头。分手路悠悠。徂年惊若电。别日欲成秋。黄鹄飞飞远。青山去去愁。不言云雨散。更似东西流。
卞山楚庙诗
作者：江总
朝代：隋

苹藻祈明德。倚棹息岩阿。忽听晨鸡曙。非复楚宫歌。闲阶薙宿荠。古木断悬萝。帷堂寂易晚。桴鼓自相和。盛祀流百世。英威定几何。
同庾信答林法师诗
作者：江总
朝代：隋

客行七十岁。岁暮远徂征。塞云凝不解。陇水冻无声。君看日远近。为忖长安城。
和张记室源伤往诗
作者：江总
朝代：隋

小妇当垆夜。夫壻凯归年。正歌千里曲。翻入九重泉。机中未断素。瑟上本留弦。空帐临牕掩。孤灯向壁燃。还悲寒陇曙。松短未生烟。
和衡阳殿下高楼看妓诗
作者：江总
朝代：隋

起楼侵碧汉。初日照红妆。弦心艳卓女。曲误动周郎。并歌时转黛。息舞暂分香。挂缨银烛下。莫笑玉钗长。
咏双阙诗
作者：江总
朝代：隋

象阙连驰道。天字照方疏。刻凤栖清汉。图龙入紫虚。屡逢膏露洒。几遇祥烟初。竞言百尺丽。宁方万丈余。
咏李诗
作者：江总
朝代：隋

嘉树春风早。春风花落新。但见成蹊处。几得正冠人。当知露井侧。复与夭桃邻。
咏蝉诗
作者：江总
朝代：隋

白露凉风吹。朱明落照移。鸣条噪林柳。流响遍台池。忖声如易得。寻忽却难知。
咏采甘露应诏诗
作者：江总
朝代：隋

祥露晓氛氲。上林朝晃朗。千行珠树出。万叶琼枝长。徐轮动仙驾。清晏留神赏。丹水波涛泛。黄山烟雾上。风亭翠旆开。云殿朱弦响。徒知恩礼洽。自怜名实爽。
哭鲁广达诗
作者：江总
朝代：隋

黄泉虽抱恨。白日自留名。悲君感义死。不作负恩生。
在陈旦解酲共哭顾舍人诗
作者：江总
朝代：隋

独酌一樽酒。高咏七哀诗。何言蒿里别。非复竹林期。阶荒郑公草。户閴董生帷。人随暮槿落。客共晚莺悲。年髪两如此。伤心讵几时。
夏日还山庭诗
作者：江总
朝代：隋

独于幽栖地。山庭暗女萝。涧渍长低筱。池开半卷荷。野花朝暝落。盘根岁月多。停樽无赏慰。狎鸟自经过。
奉和东宫经故妃旧殿诗
作者：江总
朝代：隋

故殿看看冷。空阶步步悲。犹忆窥窗处。还如解佩时。苔生无意早。燕入有言迟。若令归就月。照见不须疑。
妇病行
作者：江总
朝代：隋

窈窕怀贞室。风流挟琴妇。唯将角枕卧。自影啼妆久。羞开翡翠帷。懒对蒲萄酒。深悲在缣素。托意忘箕箒。夫壻府中趋。谁能大垂手。
姬人怨
作者：江总
朝代：隋

天寒海水惯相知。空床明月不相宜。庭中芳桂憔悴叶。井上疎桐零落枝。寒灯作花羞夜短。霜鴈多情恒结伴。非为陇水望秦川。直置思君肠自断。
姬人怨服散篇
作者：江总
朝代：隋

薄命夫壻好神仙。逆愁高飞向紫烟。金丹欲成犹百炼。玉酒新熟几千年。妾家邯郸好轻薄。特忿仙童一丸药。自悲行处绿苔生。何悟啼多红粉落。莫轻小妇狎春风。罗袜也得步河宫。云车欲驾应相待。羽衣未去幸须同。不学箫史还楼上。会逐姮娥戏月中。
宛转歌
作者：江总
朝代：隋

七夕天河白露明。八月涛水秋风惊。楼中恒闻哀响曲。塘上复有辛苦行。不解何意悲秋气。直置无秋悲自生。不怨前阶促织鸣。偏愁别路捣衣声。别燕差池自有返。离蝉寂寞讵含情。云聚怀情四望台。月冷相思九重观。欲题芍药诗不成。来采芙蓉花已散。金樽送曲韩娥起。玉柱调弦楚妃叹。翠眉结恨不复开。宝鬓迎秋度前乱。湘妃拭泪洒贞筠。筴药浣衣何处人。步步香飞金薄履。盈盈扇掩珊瑚唇。已言采桑期陌上。复能解佩就江滨。竞入华堂要花枕。争开羽帐奉华茵。不惜独眠前下钓。欲许便作后来薪。后来瞑瞑同玉床。可怜颜色无比方。谁能巧笑特窥井。乍取新声学绕梁。宿处留娇堕黄珥。镜前含笑弄明珰。菤葹摘心心不尽。茱萸折叶叶更芳。已闻能歌洞箫赋。讵是故爱邯郸倡。
宴乐修堂应令诗
作者：江总
朝代：隋

肃城通甲观。承华启画堂。北宫降恩赏。西园度羽觞。殊私奉玉裕。终宴在金房。庭晖连树彩。檐影接云光。仙如伊水驾。乐似洞庭张。弹丝命琴瑟。吹竹动笙簧。庸疎滥应阮。衰朽恧连章。
山庭春日诗
作者：江总
朝代：隋

洗沐惟五日。栖迟在一丘。古楂横近涧。危石耸前洲。岸绿开河柳。池红照海榴。野花宁待晦。山虫讵识秋。人生复能几。夜烛非长游。
岁暮还宅诗
作者：江总
朝代：隋

悒然想泉石。驱驾出城台。翫竹春前笋。惊花雪后梅。青山殊可对。黄卷复时开。长绳岂系日。浊酒倾一杯。
幷州羊肠坂诗
作者：江总
朝代：隋

三春别帝乡。五月度羊肠。本畏车轮折。翻嗟马骨伤。惊风起朔鴈。落照尽胡桑。关山定何许。徒御惨悲凉。
应诏诗
作者：江总
朝代：隋

绿桷朱帘金刻凤。雕梁绣柱玉幡螭。
庚寅年二月十二日游虎丘山精舍诗
作者：江总
朝代：隋

纵棹怜回曲。寻山静见闻。每从芳杜性。须与俗人分。贝塔涵流动。花台偏领芬。蒙茏出檐桂。散漫绕牕云。情幽岂狥物。志远易惊羣。何由狎鱼鸟。不愿屈玄纁。
怨诗
作者：江总
朝代：隋

采桑归路河流深。忆昔相期柏树林。奈许新缣伤妾意。无由故剑动君心。
折杨柳
作者：江总
朝代：隋

万里音尘绝。千条杨柳结。不悟倡园花。遥同羌岭雪。春心自浩荡。春树聊攀折。共此依依情。无奈年年别。
摄官梁小庙诗
作者：江总
朝代：隋

小序诗纪云。梁有小庙。太祖太夫人庙也。非嫡故别立庙。南史曰。侯景寇建邺。诏以总权兼太常卿守小庙。畴昔游依所。今日荐樱时。宪章诚有革。岁月遂难思。故人独之子。官联更在兹。虚檐静暮雀。洞户映光丝。平生复能几。语事必伤悲。
摄山栖霞寺山房夜坐简徐祭酒周尚书幷同游羣
作者：江总
朝代：隋

澡身事珠戒。非是学金丹。月磴时横枕。云崖宿解鞍。梵宇调心易。禅庭数息难。石涧水流静。山牕叶去寒。君思北阙驾。我惜东都冠。翻愁夜钟尽。同志不盘桓。
新入姬人应令诗
作者：江总
朝代：隋

洛浦流风漾淇水。秦楼初日度阳台。玉轶轻轮五香散。金灯夜火百花开。非是妖姬渡江日。定言神女隔河来。来时向月别姮娥。别时清吹晴箫史。数钱拾翠争佳丽。拂红点黛何相似。本持纤腰惑楚宫。暂回舞袖惊吴市。新人羽帐挂流苏。故人网户织蜘蛛。梅花柳色春难遍。情来春去在须臾。不用庭中赋绿草。但愿思着弄明珠。
明庆寺诗
作者：江总
朝代：隋

十五诗书日。六十轩冕年。名山极历览。胜地殊留连。幽厓耸绝壁。洞穴泻飞泉。金河知证果。石室乃安禅。夜梵闻三界。朝香彻九天。山阶步皎月。涧户听凉蝉。市朝沾草露。淮海作桑田。何言望钟岭。更复切秦川。
春夜山庭诗
作者：江总
朝代：隋

春夜芳时晚。幽庭野气深。山疑刻削意。树接纵横阴。户对忘忧草。池惊旅浴禽。樽中良得性。物外知余心。
春日诗
作者：江总
朝代：隋

水苔宜溜色。山樱助落晖。浴鸟沉还戏。飘花度不归。
杂曲
作者：江总
朝代：隋

行行春径蘼芜绿。织素那复解琴心。乍惬南阶悲绿草。谁堪东陌怨黄金。红颜素月俱三五。夫壻何在今追虏。关山陇月春雪冰。谁见人啼花照户。
梅花落
作者：江总
朝代：隋

缥色动风香。罗生枝已长。妖姬坠马髻。未插江南珰。转袖花纷落。春衣共有芳。羞作秋胡妇。独采城南桑。
横吹曲
作者：江总
朝代：隋

箫声凤台曲。洞吹龙钟管。镗𫓌渔阳掺。怨抑胡笳断。
洛阳道
作者：江总
朝代：隋

德阳穿洛水。伊阙迩河桥。仙舟李膺棹。小马王戎镳。杏堂歌吹合。槐路风尘饶。绿珠含泪舞。孙秀强相邀。
济黄河
作者：江总
朝代：隋

葱山渝外域。盐泽隐遐方。两源分际远。九道派流长。未殚所闻见。无侍验词章。留连嗟太史。惆怅践黎阳。导波萦地节。疏气耿天潢。悯周沉用宝。嘉晋肇为梁。
游摄山栖霞寺诗
作者：江总
朝代：隋

小序祯明元年太岁丁未四月十九日癸亥。入摄山展慧布法师。忆谢灵运集还故山入石壁中寻昙隆道人有诗一首十一韵。今此拙作。仍学康乐之体。霡霂时雨霁。清和孟夏肇。栖宿绿野中。登顿丹霞杪。敬仰高人德。抗志尘物表。三空豁已悟。万有一何小。始从情所寄。冥期谅不少。荷衣步林泉。麦气凉昏晓。乘风面泠泠。候月临皎皎。烟崖憇古石。云路排征鸟。披径怜森沉。攀条惜杳袅。平生忘是非。朽谢岂矜矫。五凈自此涉。六尘庶无扰。
燕燕于飞
作者：江总
朝代：隋

二月春晖晖。双燕理毛衣。衔花弄藿蘼。拂叶隐芳菲。或在堂间戏。多从幕上飞。若作仙人履。终向日南归。
秋日侍宴娄苑湖应诏诗
作者：江总
朝代：隋

翠渚还銮辂。瑶池命羽觞。千门响云跸。四泽动荣光。玉轴昆池浪。金舟太液张。虹旗照岛屿。凤盖绕林塘。野静重阴阔。淮秋水气凉。雾开楼阙近。日逈烟波长。洛宴谅斯在。镐饮讵能方。朽劣叨荣遇。簪笏奉周行。
秋日新宠美人应令诗
作者：江总
朝代：隋

后宫唯闻莫琼树。绝世复有宋容华。皆自争名进女弟。定觉双飞胜荡家。愿并迎春比翼燕。常作照日同心花。闻道艳歌时易调。忖许新恩那久要。翠眉未画自生愁。玉脸含啼还似笑。角枕千娇荐芬香。若使琴心一曲奏。幽兰度曲不可终。阳台梦里自应通。秋树相思一枝绿。为插贱妾两鬟中。
秋日游昆明池诗
作者：江总
朝代：隋

灵沼萧条望。游人意绪多。终南云影落。渭北雨声过。蝉噪金堤柳。鹭饮石鲸波。珠来照似月。织处写成河。此时临水叹。非复采莲歌。
秋日登广州城南楼诗
作者：江总
朝代：隋

秋城韵晚笛。危榭引清风。远气疑埋剑。惊禽似避弓。海树一边出。山云四面通。野火初烟细。新月半轮空。塞外离羣客。颜鬓早如蓬。徒怀建邺水。复想洛阳宫。不及孤飞鴈。独在上林中。
答王筠早朝守建阳门开诗
作者：江总
朝代：隋

金兔犹悬魄。铜龙欲启扉。三条息行火。百雉照初晖。御沟槐影出。仙掌露光晞。
箫史曲
作者：江总
朝代：隋

弄玉秦家女。箫史仙处童。来时兔月满。去后凤楼空。密笑开还敛。浮声咽更通。相期红粉色。飞向紫烟中。
紫骝马
作者：江总
朝代：隋

春草正萋萋。荡妇出空闺。识是东方骑。犹带北风嘶。扬鞭向柳市。细蹀上金堤。愿君怜织素。残妆尚有啼。
经始兴广果寺题恺法师山房诗
作者：江总
朝代：隋

息舟候香埠。怅别在寒林。竹近交枝乱。山长绝径深。轻飞入定影。落照有疎阴。不见投云状。空留折桂心。
置酒高殿上
作者：江总
朝代：隋

三清传旨酒。柏梁奉欢宴。霜云动玉叶。冻水疎金箭。羽钥响钟石。流泉灌金殿。盛时不再得。光景驰如电。
至德二年十一月十二日升德施山斋三宿决定罪
作者：江总
朝代：隋

四知无矫志。二施启幽心。简通避人物。偃息还山林。曲涧停驺响。交枝落幔阴。池台聚冻雪。栏牖噪归禽。石彩无新故。峯形讵古今。大车何杳杳。奔马遂骎骎。何以修六念。虔诚在一音。未泛慈舟远。徒令愿海深。
芳树
作者：江总
朝代：隋

朝霞映日殊未妍。珊瑚照水定非鲜。千叶芙蓉讵相似。百枝灯花复羞然。暂欲寄根对沧海。大愿移华侧绮钱。井上桃虫谁可杂。庭中桂蠹岂见怜。
营湼盘忏还涂作诗
作者：江总
朝代：隋

小序祯明二年仲冬。摄山栖霞寺布法师。只尔待终。余以此月十七日宿昔入山。仰为师氏营湼盘忏。还途有此作。可否同一贯。生死亦一条。况期灭尽者。岂是俗中要。人道离羣怆。冥期出世遥。留连入涧曲。宿昔陟岩椒。石溜冰便断。松霜日自销。向崖云叆叇。出谷雾飘飖。勿言无大隐。归来即市朝。
衡州九日诗
作者：江总
朝代：隋

秋日正凄凄。茅茨复萧瑟。姬人荐初酝。幼子问残疾。园菊抱黄华。庭榴剖珠实。聊以著书情。暂遣他乡日。
诒孔中丞奂诗
作者：江总
朝代：隋

我行五岭表。辞乡二十年。闻莺欲动咏。披雾即依然。畴昔同寮宷。今随年代改。借问藏书处。唯君故人在。故人名宦高。霜简肃权豪。谁知怀九叹。徒然泣二毛。步出东郊望。心游江海上。遇物便今古。何为不惆怅。初晴原野开。宿雨润条枚。丛花曙从发。一鸟雾中来。淹留兰蕙苑。吟啸芳菲晚。忘怀静躁间。自觉风尘远。白社聊可依。青山乍采薇。钟牙乃得性。语默岂同归。
诗
作者：江总
朝代：隋

恼杀未归客。桃花埙眼醉。
赋咏得琴诗
作者：江总
朝代：隋

可怜峄阳木。雕为绿绮琴。田文垂睫泪。卓女弄弦心。戏鹤闻应舞。游鱼听不沉。楚妃幸勿叹。此异丘中吟。
赋得一日成三赋应令诗
作者：江总
朝代：隋

副君睿赏遒。清夜北园游。下笔成三赋。传觞对九秋。飞文绮縠采。落纸波涛流。树密寒蝉响。檐暗雀声愁。绿溆明层殿。青山照近楼。此时盛礼物。顾省良若抽。
赋得三五明月满诗
作者：江总
朝代：隋

三五兔辉成。浮阴冷复轻。只轮非战反。团扇少歌声。云前来往色。水上动摇明。况复高楼照。何嗟揽不盈。
赋得携手上河梁应诏诗
作者：江总
朝代：隋

早秋天气凉。分手关山长。云愁数处黑。木落几枝黄。鸟归犹识路。流去不知乡。秦川心断绝。何悟是河梁。
赋得泛泛水中凫诗
作者：江总
朝代：隋

归凫沸卉同。乱下芳塘中。出没时衔藻。飞鸣忽扬风。浮深或不息。戏广若乘空。春鹦徒有赋。还笑在金笼。
赋得空闺怨诗
作者：江总
朝代：隋

荡妻怨独守。卢姬伤独居。瑟上调弦落。机中织素余。自羞泪无燥。翻觉梦成虚。复嗟长信阁。寂寂往来疎。
赋得谒帝承明庐诗
作者：江总
朝代：隋

雾开仁寿殿。云绕承明庐。轮停绀幰引。马度红尘余。香貂拜黻衮。花绶拂玄除。谒帝升清汉。何殊入紫虚。
赠洗马袁朗别诗
作者：江总
朝代：隋

贾谊登朝日。终军对奏年。校文升广内。抚剑入崇贤。奇才殊艳逸。将别更留连。驱车命铙管。拱坐面林泉。池寒稍下鴈。木落久无蝉。露侵山扉月。霜开石路烟。高谈无与慰。迟尔报华篇。
赠贺左丞萧舍人诗
作者：江总
朝代：隋

輶轩通八表。旌节骛三秦。听歌酬敏对。继好伫行人。贺生思沉郁。萧弟学纷纶。共有笔端誉。皆为席上珍。离羣徒悄悄。征旅日駪駪。黄河分太史。一曲悲千里。海内平生亲。中朝流寓士。痛哉悯梁祚。于焉三十祀。钟仪絷不归。盛宪悲何已。陇头心断绝。尔为参生死。回首望长安。犹如蜀道难。函关分地轴。华岳接天坛。行旜方境逝。去棹舣江干。芦花霜外白。枫叶水前丹。翔鸥方怯冻。落鴈不胜弹。辉辉盛王道。时务婴疲老。九流倦耳目。十年变怀抱。何以敦歧路。凄然缀辞藻。江南有桂枝。塞北无萱草。斗酒未为别。垂堂深自保。
释奠诗应令
作者：江总
朝代：隋

于赫上嗣。
毓德元良。
崇贤既辟。
驰道飞芳。
仪刑震象。
问望离方。
夏戈秋钥。
日就月将。
释奠诗应令
作者：江总
朝代：隋

奠余币久。
辰良景暮。
黍稷非馨。
苹蘩式昨。
崇敬台保。
昭彰审谕。
翠盖移阴。
斑轮徐渡。
释奠诗应令
作者：江总
朝代：隋

希代明王。
应期圣主。
裁成品物。
奄有区宇。
篇籍芬场。
尉书照府。
笼猌七十。
驱驭三五。
释奠诗应令
作者：江总
朝代：隋

年灰迭起。
星管环周。
春凋树色。
日藻川流。
雪花迟舞。
云叶双抽。
雾开金堨。
冰销石沟。
释奠诗应令
作者：江总
朝代：隋

敬逊三德。厥修六艺。师圣发蒙。尊儒启滞。若括资羽。如金待砺。雅道聿兴。教学无替。
释奠诗应令
作者：江总
朝代：隋

肃仰鸿化。
恭闻盛典。
人握悬藜。
家藏瑚琏。
顾惟朽谢。
暮识肤浅。
恩谬爵浮。
心惭貌㥏。
释奠诗应令
作者：江总
朝代：隋

肆礼虞庠。
弘风阙里。
降心下问。
劳谦让齿。
五方耸听。
百辟倾耳。
济济耆生。
莘莘胄子。
释奠诗应令
作者：江总
朝代：隋

闲歌有节。
合舞惟恭。
阶陈罇篚。
庭列笙镛。
誉宣四学。
业阐三雍。
森沉灵宇。
依稀神纵。
长安道
作者：江总
朝代：隋

翠盖承轻雾。金覊照落晖。五侯新拜罢。七贵早朝归。轰轰紫陌上。蔼蔼红尘飞。日暮延平客。风花拂舞衣。
长相思·长相思
作者：江总
朝代：隋

长相思。久离别。征夫去远芳音灭。湘水深。陇头咽。红罗斗帐里。绿绮清弦绝。逶迤百尺楼。愁思三秋结。
闺怨篇
作者：江总
朝代：隋

寂寂青楼大道边。纷纷白雪绮窗前。池上鸳鸯不独自。帐中苏合还空然。屏风有意障明月。灯火无情照独眠。辽西水冻春应少。蓟北鸿来路几千。愿君关山及早度。念妾桃李片时妍。
闺怨篇
作者：江总
朝代：隋

蜘蛛作丝满帐中。
芳草结叶当行路。
红脸脉脉一生啼。
黄鸟飞飞有时度。
故人虽故昔经新。
新人虽新复应故。
陇头水
作者：江总
朝代：隋

陇头万里外。天崖四面绝。人将蓬共转。水与啼俱咽。惊湍自涌沸。古树多摧折。传闻博望侯。苦辛提汉节。
雉子斑
作者：江总
朝代：隋

麦垄新秋来。泽雉屡徘徊。依花似协妬。拂草乍惊媒。三春桃照李。二月柳争梅。暂住如皋路。当令巧笑开。
静卧栖霞寺房望徐祭酒诗
作者：江总
朝代：隋

绝俗俗无侣。修心心自斋。连崖夕气合。虚宇宿云霾。卧藤新接户。欹石久成阶。树声非有意。禽戏似忘怀。故人市朝狎。心期林壑乖。唯怜对芳杜。可以为吾侪。
骢马驱
作者：江总
朝代：隋

长城兵气寒。饮马讵为难。暂解青丝辔。行歇镂衢鞍。白登围转急。黄河冻不干。万里朝飞电。论功易走丸。
侍皇太子宴应令诗
作者：沈君道
朝代：隋

副君监抚暇，禁苑暂停车。水落金沙浅，云高玉叶疏。随厨白羽驾，逐钓紫鳞鱼。饱德良无已，荣陪终宴馀。
委靡辞
作者：沸大
朝代：隋

宿心嘉尔，故固良媒。问名谐帅，占相良时。惨惨惕惕，惧尔不来。既睹尔颜，我心怡怡。今不合欢，岂徒费哉。斯誓为定，淑女何疑。
媱泆曲
作者：沸大
朝代：隋

煌煌郁金。生于野田。过时不采。宛见弃捐。曼尔丰炽。华色惟新。与我同欢。
别毛明素
作者：法琳
朝代：隋
体裁：五言律诗

叔夜嗟幽愤，陈思苦责躬。在馀今失候，枉与古人同。草深难见日，松迥易来风。因言得意者，谁复免穷通？
敕放迁益部临行赋诗
作者：法琳
朝代：隋
体裁：五言绝句

仆秉屈原操，不探渔父篇。问言蓬转者，答言直如弦。
言志
作者：法琳
朝代：隋
体裁：五言绝句

草命如悬露，轻生类转蓬。所嗟明夜月，难与古人同。
辞诀友人诗
作者：法琳
朝代：隋
体裁：五言律诗

非意延非罪，离友复离亲。山川万里隔，方劳七尺身。游魂长去楚，分念独留秦。自匪相知者，谁怜死别人。
青溪野老诗
作者：法琳
朝代：隋
体裁：古风

元淑世位卑，长卿宦情寡。二顷且营田，三钱聊饮马。悬峰白云上，挂月青山下。中心欲有言，未得忘言者。
赠北使诗
作者：潘徽
朝代：隋
体裁：古风

业定三边静，时和四海敦。行人仍礼籍，使者接輶轩。宾荣君享燕，客踞我司存。既美齐婴学，欣逢郑产言。琴酒时欢会，篇章极讨论。回旌逗陇左，返轴指河源。塞榆行隐路，津柳稍垂门。日沈山气合，潮落水花翻。离情欲寄鸟，别泪不因猿。所可缄怀袖，方以代兰萱。
奉和冬至乾阳殿受朝应诏诗
作者：牛弘
朝代：隋
体裁：古风

恭已临万寓，宸居御八埏。作贡菁茅集，来朝圭黻连。司仪三揖盛，掌礼九宾虔。重栏映如璧，复殿绕非烟。
五郊歌五首 其一 青帝歌角音
作者：牛弘等奉诏作
朝代：隋

震宫初动，木德惟仁。龙精戒旦，鸟历司春。阳光煦物，温风先导。岩处载惊，膏田已冒。牺牲丰絜，金石和声。怀柔备礼，明德惟馨。
五郊歌五首 其三 黄帝歌宫音
作者：牛弘等奉诏作
朝代：隋

爰稼作土，顺位称坤。孕金成德，履艮为尊。黄本内色，宫实声始。万物资生，四时咸纪。灵坛泛扫，盛乐高张。威仪孔备，福履无疆。
五郊歌五首 其二 赤帝歌徵音
作者：牛弘等奉诏作
朝代：隋

长嬴开序，炎上为德。执礼司萌，持衡御国。重离得位，芒种在时。含樱荐实，木槿垂蕤。庆赏既行，高明可处。顺时立祭，事昭福举。
五郊歌五首 其五 黑帝歌羽音
作者：牛弘等奉诏作
朝代：隋

玄英启候，冥陵初起。虹藏于天，雉化于水。严关重闭，星回日穷。黄钟动律，广莫生风。玄樽示本，天产惟质。恩覃外区，福流京室。
五郊歌五首 其四 白帝歌商音
作者：牛弘等奉诏作
朝代：隋

西成肇节，盛德在秋。三农稍已，九谷行收。金气肃杀，商威飂戾。严风鼓茎，繁霜陨蒂。厉兵诘暴，敕法慎刑。明神降嘏，国步惟宁。
五郊歌五首·青帝歌角音
作者：牛弘等奉诏作
朝代：隋

震宫初动，木德惟仁。龙精戒旦，鸟历司春。阳光煦物，温风先导。岩处载惊，膏田已冒。牺牲丰絜，金石和声。怀柔备礼，明德惟馨。长嬴开序，炎上为德。执礼司萌，持衡御国。重离得位，芒种在时。含樱荐实，木槿垂蕤。庆赏既行，高明可处。顺时立祭，事昭福举。爰稼作土，顺位称坤。孕金成德，履艮为尊。黄本内色，宫实声始。万物资生，四时咸纪。灵坛泛扫，盛乐高张。威仪孔备，福履无疆。西成肇节，盛德在秋。三农稍已，九谷行收。金气肃杀，商威飂戾。严风鼓茎，繁霜陨蒂。厉兵诘暴，敕法慎刑。明神降嘏，国步惟宁。玄英启候，冥陵初起。虹藏于天，雉化于水。严关重闭，星回日穷。黄钟动律，广莫生风。玄樽示本，天产惟质。恩覃外区，福流京室。
元会大飨歌十一首 其一 皇夏
作者：牛弘等奉诏作
朝代：隋

深哉皇度，粹矣天仪。司陛整跸，式道先驰。八屯雾拥，七萃云披。退扬进揖，步矩行规。句陈乍转，华盖徐移。羽旗照耀，圭组陆离。居高念下，处安思危。照临有度，纪律无亏。
元会大飨歌十一首 其二 肆夏
作者：牛弘等奉诏作
朝代：隋

惟熙帝载，式固王猷。体乾建本，是曰孟侯。驰道美汉，寝门称周。德心既广，道业惟优。傅保斯导，贤才与游。瑜玉发响，画轮停辀。皇基方峻，七畅恒休。
元会大飨歌十一首·皇夏
作者：牛弘等奉诏作
朝代：隋

深哉皇度，粹矣天仪。司陛整跸，式道先驰。八屯雾拥，七萃云披。退扬进揖，步矩行规。句陈乍转，华盖徐移。羽旗照耀，圭组陆离。居高念下，处安思危。照临有度，纪律无亏。惟熙帝载，式固王猷。体乾建本，是曰孟侯。驰道美汉，寝门称周。德心既广，道业惟优。傅保斯导，贤才与游。瑜玉发响，画轮停辀。皇基方峻，七畅恒休。
先农歌·諴夏
作者：牛弘等奉诏作
朝代：隋

农祥晨晰，土膏初起。春原俶载，青坛致祀。敛跸长阡，回旌外壝。房俎饰荐，山罍沈滓。亲事朱弦，躬持黛耜。恭神务穑，受禧隆祉。
先圣先师歌·諴夏
作者：牛弘等奉诏作
朝代：隋

经国立训，学重教先。三坟肇册，五典留篇。开凿理著，陶铸功宣。东胶西序，春诵夏弦。芳尘载仰，祀典无骞。
凯乐歌辞三首 其一 述帝德
作者：牛弘等奉诏作
朝代：隋

于穆我后，睿哲钦明。膺天之命，载育群生。开元创历，迈德垂声。朝宗万寓，祗事百灵。焕乎皇道，昭哉帝则。惠政滂流，仁风四塞。淮海未宾，江湖背德。运筹必胜，濯征斯克。八荒雾卷，四表云褰。雄图盛略，迈后光前。寰区已泰，福祚方延。长歌凯乐，天子万年。
凯乐歌辞三首 其三 述天下太平
作者：牛弘等奉诏作
朝代：隋

阪泉轩德，丹浦尧勋。始实以武，终乃以文。嘉乐圣主，大哉为君。出师命将，廓定重氛。书轨既并，干戈是戢。弘风设教，政成人立。礼乐聿兴，衣裳载缉。风云自美，嘉祥爰集。皇皇圣政，穆穆神猷。牢笼虞夏，度越姬刘。日月比耀，天地同休。永清四海，长帝九州。
凯乐歌辞三首 其二 述诸军用命
作者：牛弘等奉诏作
朝代：隋

帝德远覃，天维宏布。功高云天，声隆韶濩。惟彼海隅，未从王度。皇赫斯怒，元戎启路。桓桓猛将，赳赳英谟。攻如燎发，战似摧枯。救兹涂炭，克彼妖逋。尘清两越，气静三吴。鲸鲵已夷，封疆载辟。班马萧萧，归旌奕奕。云台表效，司勋纪绩。业并山河，道固金石。
凯乐歌辞三首·述帝德
作者：牛弘等奉诏作
朝代：隋

于穆我后，睿哲钦明。膺天之命，载育群生。开元创历，迈德垂声。朝宗万寓，祗事百灵。焕乎皇道，昭哉帝则。惠政滂流，仁风四塞。淮海未宾，江湖背德。运筹必胜，濯征斯克。八荒雾卷，四表云褰。雄图盛略，迈后光前。寰区已泰，福祚方延。长歌凯乐，天子万年。帝德远覃，天维宏布。功高云天，声隆韶濩。惟彼海隅，未从王度。皇赫斯怒，元戎启路。桓桓猛将，赳赳英谟。攻如燎发，战似摧枯。救兹涂炭，克彼妖逋。尘清两越，气静三吴。鲸鲵已夷，封疆载辟。班马萧萧，归旌奕奕。云台表效，司勋纪绩。业并山河，道固金石。阪泉轩德，丹浦尧勋。始实以武，终乃以文。嘉乐圣主，大哉为君。出师命将，廓定重氛。书轨既并，干戈是戢。弘风设教，政成人立。礼乐聿兴，衣裳载缉。风云自美，嘉祥爰集。皇皇圣政，穆穆神猷。牢笼虞夏，度越姬刘。日月比耀，天地同休。永清四海，长帝九州。
圜丘歌八首 其一 昭夏
作者：牛弘等奉诏作
朝代：隋

肃祭典，协良辰。具嘉荐，俟皇臻。礼方成，乐已变。感灵心，回天眷。辟华阙，下乾宫。乘精气，御祥风。望爟火，通田烛。膺介圭，受瑄玉。神之临，庆阴阴。烟衢洞，宸路深。善既福，德斯辅。流鸿祚，遍区寓。
圜丘歌八首 其七 武舞
作者：牛弘等奉诏作
朝代：隋

御历膺期，乘乾表则。成功戡乱，顺时经国。兵畅五材，武弘七德。憬彼遐裔，化行充塞。三道备举，二仪交泰。情发自中，义均莫大。祀敬恭肃，钟鼓繁会。万国斯欢，兆民斯赖。享兹介福，康哉元首。惠我无疆，天长地久。
圜丘歌八首 其三 登歌
作者：牛弘等奉诏作
朝代：隋

德深礼大，道高飨穆。就阳斯恭，陟配惟肃。血膋升气，冕裘标服。诚感清玄，信陈史祝。祗承灵贶，载膺多福。
圜丘歌八首 其二 皇夏
作者：牛弘等奉诏作
朝代：隋

于穆我后，昭明有融。道济区域，功格玄穹。百神警卫，万国承风。仁深德厚，信洽义丰。明发思政，勤忧在躬。鸿基惟永，福祚长隆。
圜丘歌八首 其二 皇夏
作者：牛弘等奉诏作
朝代：隋

于穆我后，昭明有融。道济区域，功格玄穹。百神警卫，万国承风。仁深德厚，信洽义丰。明发思政，勤忧在躬。鸿基惟永，福祚长隆。德深礼大，道高飨穆。就阳斯恭，陟配惟肃。血膋升气，冕裘标服。诚感清玄，信陈史祝。祗承灵贶，载膺多福。肇禋崇祀，式奉尊灵。因高尽敬，扫地推诚。六宗随兆，五纬陪营。云和发韵，孤竹扬声。我粢既絜，我酌惟明。元神是鉴，百禄来成。皇矣上帝，受命自天。睿图作极，文教遐宣。四方监观，万国陶甄。有苗斯格，无得称焉。天地之经，和乐具举。休徵咸萃，要荒式序。正位履端，秋霜春雨。礼以恭事，荐以飨时。载清玄酒，备絜芗萁。回旒分爵，思媚轩墀。惠均撤俎，祥降受厘。十伦以具，百福斯滋。克昌厥德，永祚鸿基。御历膺期，乘乾表则。成功戡乱，顺时经国。兵畅五材，武弘七德。憬彼遐裔，化行充塞。三道备举，二仪交泰。情发自中，义均莫大。祀敬恭肃，钟鼓繁会。万国斯欢，兆民斯赖。享兹介福，康哉元首。惠我无疆，天长地久。
圜丘歌八首 其五 文舞
作者：牛弘等奉诏作
朝代：隋

皇矣上帝，受命自天。睿图作极，文教遐宣。四方监观，万国陶甄。有苗斯格，无得称焉。天地之经，和乐具举。休徵咸萃，要荒式序。正位履端，秋霜春雨。
圜丘歌八首 其八 昭夏
作者：牛弘等奉诏作
朝代：隋

享序洽，祀礼施。神之驾，严将驰。奔精驱，长离耀。牲烟达，絜诚照。腾日驭，鼓电鞭。辞下土，升上玄。瞻寥廓，杳无际。澹群心，留馀惠。
圜丘歌八首 其六 需夏
作者：牛弘等奉诏作
朝代：隋

礼以恭事，荐以飨时。载清玄酒，备絜芗萁。回旒分爵，思媚轩墀。惠均撤俎，祥降受厘。十伦以具，百福斯滋。克昌厥德，永祚鸿基。
圜丘歌八首 其四 諴夏
作者：牛弘等奉诏作
朝代：隋

肇禋崇祀，式奉尊灵。因高尽敬，扫地推诚。六宗随兆，五纬陪营。云和发韵，孤竹扬声。我粢既絜，我酌惟明。元神是鉴，百禄来成。
圜丘歌八首·昭夏
作者：牛弘等奉诏作
朝代：隋

肃祭典，协良辰。具嘉荐，俟皇臻。礼方成，乐已变。感灵心，回天眷。辟华阙，下乾宫。乘精气，御祥风。望爟火，通田烛。膺介圭，受瑄玉。神之临，庆阴阴。烟衢洞，宸路深。善既福，德斯辅。流鸿祚，遍区寓。享序洽，祀礼施。神之驾，严将驰。奔精驱，长离耀。牲烟达，絜诚照。腾日驭，鼓电鞭。辞下土，升上玄。瞻寥廓，杳无际。澹群心，留馀惠。
大射登歌
作者：牛弘等奉诏作
朝代：隋

道谧金科照，时乂玉条明。优贤飨礼洽，选德射仪成。銮旗郁云动，宝轪俨天行。巾车整三乏，司裘饰五正。鸣球响高殿，华钟震广庭。乌号传昔美，淇卫著前名。揖让皆时杰，升降尽朝英。附枝观体定，杯水睹心平。丰觚既来去，燔炙复纵横。欣看礼乐盛，喜遇黄河清。
太庙乐歌九首 其一 迎神歌
作者：牛弘等奉诏作
朝代：隋

务本兴教，尊神体国。霜露感心，享祀陈则。官联式序，奔走在庭。几筵结慕，裸献惟诚。嘉乐载合，神其降止。永言保之，锡以繁祉。
太庙乐歌九首 其七 皇考太祖武元皇帝神室歌
作者：牛弘等奉诏作
朝代：隋

深仁冥著，至道潜敷。皇矣太祖，耀名天衢。剪商隆祚，奄宅隋区。有命既集，诞开灵符。
太庙乐歌九首 其三 俎入歌
作者：牛弘等奉诏作
朝代：隋

祭本用初，祀由功举。骏奔咸会，供神有序。明酌盈樽，丰牺实俎。幽金既荐，缋错维旅。享由明德，香非稷黍。载流嘉庆，克固鸿绪。
太庙乐歌九首 其九 送神歌
作者：牛弘等奉诏作
朝代：隋

飨礼具，利事成。伫旒冕，肃簪缨。金奏终，玉俎撤。尽孝敬，穷严絜。人只分，哀乐半。降景福，凭幽赞。
太庙乐歌九首 其二 登歌
作者：牛弘等奉诏作
朝代：隋

孝熙严祖，师象敬宗。惟皇肃肃，有来雍雍。雕梁霞复，绣橑云重。观德自感，奉璋伊恭。彝斝尽饰，羽缀有容。升歌发藻，景福来从。
太庙乐歌九首 其五 皇曾祖康王神室歌
作者：牛弘等奉诏作
朝代：隋

皇条俊茂，帝系灵长。丰功叠轨，厚利重光。福由善积，代以德彰。严恭尽礼，永锡无疆。
太庙乐歌九首 其八 饮福酒歌
作者：牛弘等奉诏作
朝代：隋

神道正直，祀事有融。肃雍备礼，庄敬在躬。羞燔已具，奠酹将终。降祥惟永，受福无穷。
太庙乐歌九首 其六 皇祖献王神室歌
作者：牛弘等奉诏作
朝代：隋

盛才必达，丕基增旧。涉渭同符，迁邠等构。弘风迈德，义高道富。神鉴孔昭，王猷克懋。
太庙乐歌九首 其四 皇高祖太原府君神室歌
作者：牛弘等奉诏作
朝代：隋

缔基发祥，肇源兴庆。乃仁乃哲，克明克令。庸宣国图，善流人咏。开我皇业，七百同盛。
太庙乐歌九首·迎神歌
作者：牛弘等奉诏作
朝代：隋

务本兴教，尊神体国。霜露感心，享祀陈则。官联式序，奔走在庭。几筵结慕，裸献惟诚。嘉乐载合，神其降止。永言保之，锡以繁祉。孝熙严祖，师象敬宗。惟皇肃肃，有来雍雍。雕梁霞复，绣橑云重。观德自感，奉璋伊恭。彝斝尽饰，羽缀有容。升歌发藻，景福来从。祭本用初，祀由功举。骏奔咸会，供神有序。明酌盈樽，丰牺实俎。幽金既荐，缋错维旅。享由明德，香非稷黍。载流嘉庆，克固鸿绪。缔基发祥，肇源兴庆。乃仁乃哲，克明克令。庸宣国图，善流人咏。开我皇业，七百同盛。皇条俊茂，帝系灵长。丰功叠轨，厚利重光。福由善积，代以德彰。严恭尽礼，永锡无疆。盛才必达，丕基增旧。涉渭同符，迁邠等构。弘风迈德，义高道富。神鉴孔昭，王猷克懋。深仁冥著，至道潜敷。皇矣太祖，耀名天衢。剪商隆祚，奄宅隋区。有命既集，诞开灵符。神道正直，祀事有融。肃雍备礼，庄敬在躬。羞燔已具，奠酹将终。降祥惟永，受福无穷。
宴群臣登歌
作者：牛弘等奉诏作
朝代：隋

皇明驭历，仁深海县。载择良辰，式陈高宴。颙颙卿士，昂昂侯甸。车旗煜爚，衣缨葱茜。乐正展悬，司宫饰殿。三揖称礼，九宾为传。圆鼎临碑，方壶在面。鹿鸣成曲，嘉鱼入荐。筐篚相辉，献酬交遍。饮和饱德，恩风长扇。
文武舞歌二首 其一 文舞歌
作者：牛弘等奉诏作
朝代：隋

天眷有属，后德惟明。君临万宇，昭事百灵。濯以江汉，树之风声。罄地毕归，穷天皆至。六戎仰朔，八蛮请吏。烟云献彩，龟龙表异。缉和礼乐，燮理阴阳。功由舞见，德以歌彰。两仪同大，日月齐光。
文武舞歌二首 其二 武舞歌
作者：牛弘等奉诏作
朝代：隋

惟皇御宇，惟帝乘乾。五材并用，七德兼宣。平暴夷险，拯溺救燔。九域载安，兆庶斯赖。续地之厚，补天之大。声隆有截，化覃无外。鼓钟既奋，干戚攸陈。功高德重，政谧化淳。鸿休永播，久而弥新。
文武舞歌二首·文舞歌
作者：牛弘等奉诏作
朝代：隋

天眷有属，后德惟明。君临万宇，昭事百灵。濯以江汉，树之风声。罄地毕归，穷天皆至。六戎仰朔，八蛮请吏。烟云献彩，龟龙表异。缉和礼乐，燮理阴阳。功由舞见，德以歌彰。两仪同大，日月齐光。惟皇御宇，惟帝乘乾。五材并用，七德兼宣。平暴夷险，拯溺救燔。九域载安，兆庶斯赖。续地之厚，补天之大。声隆有截，化覃无外。鼓钟既奋，干戚攸陈。功高德重，政谧化淳。鸿休永播，久而弥新。
方丘歌四首 其一 昭夏
作者：牛弘等奉诏作
朝代：隋

柔功畅，阴德昭。陈瘗典，盛玄郊。篚幂清，膋鬯馥。皇情虔，具寮肃。笙颂合，鼓鼗会。出桂旌，屯孔盖。敬如在，肃有承。神胥乐，庆福膺。
方丘歌四首 其三 諴夏
作者：牛弘等奉诏作
朝代：隋

厚载垂德，昆丘主神。阴坛吉礼，北至良辰。鉴水呈絜，牲栗表纯。樽壶夕启，币玉朝陈。群望咸秩，精灵毕臻。祚流于国，祉被于人。
方丘歌四首 其二 登歌
作者：牛弘等奉诏作
朝代：隋

道惟生育，器乃包藏。报功称范，殷荐有常。六瑚已馈，五齐流香。贵诚尚质，敬洽义章。神祚惟永，帝业增昌。
方丘歌四首 其二 登歌
作者：牛弘等奉诏作
朝代：隋

道惟生育，器乃包藏。报功称范，殷荐有常。六瑚已馈，五齐流香。贵诚尚质，敬洽义章。神祚惟永，帝业增昌。厚载垂德，昆丘主神。阴坛吉礼，北至良辰。鉴水呈絜，牲栗表纯。樽壶夕启，币玉朝陈。群望咸秩，精灵毕臻。祚流于国，祉被于人。
方丘歌四首 其四 昭夏
作者：牛弘等奉诏作
朝代：隋

奠既彻，献已周。竦灵驾，逝远游。洞四极，吊九县。庆方流，祉恒遍。埋玉气，掩牲芬。晰神理，显国文。
方丘歌四首·昭夏
作者：牛弘等奉诏作
朝代：隋

柔功畅，阴德昭。陈瘗典，盛玄郊。篚幂清，膋鬯馥。皇情虔，具寮肃。笙颂合，鼓鼗会。出桂旌，屯孔盖。敬如在，肃有承。神胥乐，庆福膺。奠既彻，献已周。竦灵驾，逝远游。洞四极，吊九县。庆方流，祉恒遍。埋玉气，掩牲芬。晰神理，显国文。
朝日夕月歌二首 其一 朝日諴夏
作者：牛弘等奉诏作
朝代：隋

扶木上朝暾，嵫山沈暮景。寒来游晷促，暑至驰辉永。时和合璧耀，俗泰重轮明。执圭尽昭事，服冕罄虔诚。
朝日夕月歌二首 其二 夕月諴夏
作者：牛弘等奉诏作
朝代：隋

澄辉烛地域，流耀镜天仪。历草随弦长，珠胎逐望亏。成形表蟾兔，窃药资王母。西郊礼既成，幽坛福惟厚。
朝日夕月歌二首·朝日諴夏
作者：牛弘等奉诏作
朝代：隋

扶木上朝暾，嵫山沈暮景。寒来游晷促，暑至驰辉永。时和合璧耀，俗泰重轮明。执圭尽昭事，服冕罄虔诚。澄辉烛地域，流耀镜天仪。历草随弦长，珠胎逐望亏。成形表蟾兔，窃药资王母。西郊礼既成，幽坛福惟厚。
皇后房内歌
作者：牛弘等奉诏作
朝代：隋

至顺垂典，正内弘风。母仪万国，训范六宫。求贤启化，进善宣功。家邦载序，道业斯融。
社稷歌四首 其一 春祈社諴夏
作者：牛弘等奉诏作
朝代：隋

厚地开灵，方坛崇祀。达以风露，树之松梓。勾萌既申，芟柞伊始。恭祈粢盛，载膺休祉。
社稷歌四首 其三 秋报社諴夏
作者：牛弘等奉诏作
朝代：隋

北墉申礼，单出表诚。丰牺入荐，华乐在庭。原隰既平，泉流又清。如云已望，高廪斯盈。
社稷歌四首 其二 春祈稷諴夏
作者：牛弘等奉诏作
朝代：隋

粒食兴教，播厥有先。尊神致絜，报本惟虔。瞻榆束耒，望杏开田。方凭戬福，伫咏丰年。
社稷歌四首 其四 秋报稷諴夏
作者：牛弘等奉诏作
朝代：隋

民天务急，农亦勤止。或萒或藨，惟亹惟芑。凉风戒时，岁云秋矣。物成则报，功施必祀。
社稷歌四首·春祈社諴夏
作者：牛弘等奉诏作
朝代：隋

厚地开灵，方坛崇祀。达以风露，树之松梓。勾萌既申，芟柞伊始。恭祈粢盛，载膺休祉。粒食兴教，播厥有先。尊神致絜，报本惟虔。瞻榆束耒，望杏开田。方凭戬福，伫咏丰年。北墉申礼，单出表诚。丰牺入荐，华乐在庭。原隰既平，泉流又清。如云已望，高廪斯盈。民天务急，农亦勤止。或萒或藨，惟亹惟芑。凉风戒时，岁云秋矣。物成则报，功施必祀。
諴夏
作者：牛弘等奉诏作
朝代：隋

四海之内，一和之壤。地曰神州，物赖生长。咸池既降，泰折斯飨。牲牷尚黑，圭玉实两。九寓载宁，神功克广。
諴夏
作者：牛弘等奉诏作
朝代：隋

禘祖垂典，郊天有章。以孟之春，于国之阳。茧栗惟诚，陶匏斯尚。人神接礼，明幽交畅。火灵降祚，火历载隆。烝哉帝道，赫矣皇风。
雩祭歌 諴夏二首 其一
作者：牛弘等奉诏作
朝代：隋
体裁：乐府曲辞

朱明启候。时载阳。肃若旧典。延五方。嘉荐以陈。盛乐奏。气序和平。资灵佑。公田既雨。私亦濡。民殷俗富。政化敷。
雩祭歌 諴夏二首 其二
作者：牛弘等奉诏作
朝代：隋
体裁：四言诗

四方有祀，八蜡酬功。收藏既毕，榛葛送终。使之必报，祭之斯索。三时告劳，一日为泽。神祗必来，鳞羽咸致。惟义之尽，惟仁之至。年成物阜，罢役息民。皇恩已洽，灵庆无垠。
赋得岩穴无结构
作者：王申礼
朝代：隋

岩间无结构，谷处极幽寻。
叶落秋巢迥，云生石路深。
早梅香野径，清漳响邱琴。
独有栖迟客，留连芳杜心。
赋得岩穴无结构诗
作者：王申礼
朝代：隋

岩间无结构，谷处极幽寻。叶落秋巢迥，云生石路深。早梅香野径，清涧响丘琴。独有栖迟客，留连芳杜心。
赋得马援诗
作者：王申礼
朝代：隋

二帝已驰声，五溪还总兵。受诏金鞍动，论功铜马成。唯称聚米势，无惭意苡情。虽谢云台影，犹传千载名。
赋得高柳鸣蝉诗
作者：王申礼
朝代：隋

园柳吟凉久，嘶蝉应序惊。露下緌恒湿，风高翅转轻。叶疏飞更迥，秋深响自清。何言枝里翳，遂入蔡琴声。
骢马
作者：王申礼
朝代：隋

善马金羁饰，蹑影复凌空。影入长城水，声随胡地风。鞚敛青门外，珂喧紫陌中。行行苦不倦，唯当御史骢。
久客斋府病归言志
作者：王绩
朝代：隋
体裁：五言排律

君王邸茅宽，修行正檀栾。构山临下杜，穿渠入上兰。天人多晏喜，宾寀盛鹓鸾。玉舄镇花簟，金环□果盘。斗鸡新市望，走马章台看。别有恩光重，恒嗟报答难。沉绵赴漳浦，羁旅别长安。玄渚芦花白，黄山梨叶丹。故人傥相念，应知归路寒。
元正赋附歌
作者：王绩
朝代：隋
体裁：五言绝句

献岁风光早，芳春节会多。径潘三月内，恣意饱相过。
冬夜载酒于乡馆寻崔使君善为
作者：王绩
朝代：隋
体裁：五言律诗

思君夜渐阑，载酒一相看。野馆含烟冷，山衣犯雪寒。停车聊捧袂，倒屣共临盘。今夕山阴赏，谁知逢道安。
古意六首·其一
作者：王绩
朝代：隋
体裁：古风

幽人在何所，紫岩有仙躅。月下横宝琴，此外将安欲。材抽峄山干，徽点昆丘玉。漆抱蛟龙唇，丝缠凤凰足。前弹广陵罢，后以明光续。百金买一声，千金传一曲。世无钟子期，谁知心所属。
古意六首·其一
作者：王绩
朝代：隋

幽人在何所？紫岩有仙躅。月下横宝琴，此外将安欲。材抽峄山干，徽点昆丘玉。漆抱蛟龙唇，丝缠凤凰足。前弹广陵罢，后以明光续。百金买一声，千金传一曲。世无钟子期，谁知心所属。
古意六首·其三
作者：王绩
朝代：隋
体裁：古风

宝龟尺二寸，由来宅深水。浮游五湖内，宛转三江里。何不深复深，轻然至溱洧。溱洧源流狭，春秋不濡轨。渔人递往还，网罟相萦藟。一朝失运会，刳肠血流死。丰骨输庙堂，鲜腴籍笾簋。弃置谁怨尤，自我招此否。馀灵寄明卜，复来钦所履。
句
作者：王绩
朝代：隋
体裁：句

侧望卿相门，难入坚如石。
同蔡学士君知咏云
作者：王绩
朝代：隋
体裁：五言律诗

固阳阴正密，侍族□方和。巫山臣作赋，汾水帝为歌。绘色还成锦，轻飞更作罗。《无衣》昔有咏，飘转独如何？
咏怀
作者：王绩
朝代：隋
体裁：五言律诗

桑榆汾水北，烟火浊河东。未必寻归路，居然息转蓬。故乡行处是，虚室坐间同。日落西山暮，方知天下空。
咏隐
作者：王绩
朝代：隋
体裁：五言律诗

独有幽栖趣，能令俗网赊。耕夫田作业，巢叟树为家。晚令柔残黍，春园扫落花。恝然乘兴往，何必御云车？
围棋
作者：王绩
朝代：隋
体裁：古风

饱食端居暇，披襟弈思专。雕盘蜃胫饰，帖局象牙缘。裂地四维举，分麾两阵前。攒眉思上策，屈指计中权。劲卒衡围度，奇军略地旋。鱼鳞张九拒，鹤翅拥三边。逐征何待应，争锋岂厌先。双关防易断，只眼畏难全。将骄多受辱，敌耻屡摧坚。骤睹成为败，频看绝更连。许知愁越复，恤弱贵邢迁。诽俗韦弘嗣，邀名葛稚川。分阴虽可重，小道讵宜捐？相公摧屐日，樵客烂柯年。唐尧犹不弃，孔父尚称贤。博术存书录，壶经著礼篇。寄言陆士衡，无嗤王仲宣。
在边三首·其一
作者：王绩
朝代：隋
体裁：五言律诗

客行秋未归，萧索意多违。雁门霜雪苦，龙城冠盖稀。穹庐还作室，短褐更为衣。自怜书信断，空瞻鸿雁飞。
在边三首·其三
作者：王绩
朝代：隋
体裁：五言律诗

昔岁衔王命，今秋独未旋。节毛风落尽，衣袖雪沾鲜。瀚海平连地，狼山峻入天。何当携侍子，相逐拜甘泉。
在边三首·其二
作者：王绩
朝代：隋
体裁：五言律诗

羁旅滞胡中，思归道路穷。犹擎苏武节，尚抱李陵弓。漠北平无树，关南迥有风。长安知远近，徒想灞池东。
寻苗道士山居
作者：王绩
朝代：隋
体裁：古风

抱琴欲隐去，杖策访幽潜。青溪无限曲，丹障几重帘。水声全绕砌，树影半横檐。甑尘炊暂拂，炉香尽更添。短茅新缚荐，细藋始编檐。写咒桃为板，题经竹作签。紫文千岁蝠，丹书五月蟾。三山今近远，飞路幸相兼。
山中独坐
作者：王绩
朝代：隋
体裁：五言排律

试逐游山去，聊观避俗情。引流还当井，凭树即为楹。酒中添药气，琴里作松声。石炉煎玉髓，土釜出金精。水碧连年服，云丹计日成。还看市朝路，无处不营营。
山中独坐自赠
作者：王绩
朝代：隋
体裁：五言排律

幽人似不平，独坐北山楹。携妻梁处士，别妇许先生。摈俗劳长叹，寻山倦远行。空山斜照落，古树寒烟生。解组陶元亮，辞家向子平。是非何处在？潭泊苦纵横。
山中避暑
作者：王绩
朝代：隋
体裁：五言排律

幽人自可怜，避暑更萧然。片云堪度雨，小树即生烟。岩雪频经夏，溪冰定几年？横阶看卧石，隔牖听飞泉。地使炎凉变，人疑岁序迁。讵知来遁俗，更似得逃年。
山中采药
作者：王绩
朝代：隋
体裁：五言律诗

采药北岩阴，乘兴独幽寻。涧尾泉恒细，山腰溪转深。石横疑路断，云暗觉峰沉。薄暮归来去，松丘横夜琴。
山园
作者：王绩
朝代：隋
体裁：五言排律

幽人养性灵，长啸坐山扃。二月兰心紫，三春柳色青。卷帘看水石，开牖望园亭。琴曲唯留古，书名半是经。风烟长入咏，几杖悉为铭。切直平生尽，何为劳是形？
山夜
作者：王绩
朝代：隋
体裁：五言排律

仲尼初返鲁，藏史欲辞周。脱落四方事，栖遑万里游。影来徒自责，心尽更何求？礼乐存三代，烟霞主一丘。长歌明月在，独坐白云浮。物情劳倚伏，生涯任去留。百年一如此，世事方悠悠。
山家夏日九首·其一
作者：王绩
朝代：隋
体裁：五言排律

寂寞坐山家，萧条玩物华。树奇全拥石，蒲长半侵砂。池光连壁动，日影对窗斜。石榴兼布叶，金簦唯作花。落藤斜引蔓，伏笋暗抽芽。高卧长无客，方知人事赊。
山家夏日九首·其七
作者：王绩
朝代：隋
体裁：五言律诗

幽居枕广川，长望郁芊芊。北岩采樵路，东坡种药田。涧泉通院井，山气杂厨烟。向夕林庭旷，萧条鸣一弦。
山家夏日九首·其三
作者：王绩
朝代：隋
体裁：五言排律

山中旧可安，无处不盘桓。岭涩攀藤易，岩崎策杖难。药供无限食，石起自然坛。树密檐偏冷，泉深阶镇寒。松根聊入酿，竹实试调丹。孔淳书数帙，朝朝还自看。
山家夏日九首·其九
作者：王绩
朝代：隋
体裁：五言律诗

避暑长岩东，萧条趣不穷。密藤成斗帐，疏树即檐栊。槿花碍前浦，荷香栏上风。寄言覆苔客，无事果园中。
山家夏日九首·其二
作者：王绩
朝代：隋
体裁：五言律诗

隐士长松壑，先生孤竹丘。溪深常抱冻，涧冷镇含秋。九春宁解褐，五月自披裘。谁信汤年旱，山燋金石流？
山家夏日九首·其五
作者：王绩
朝代：隋
体裁：五言律诗

追凉剩不归，高卧隐松闱。野竹栏阶种，岩花入户飞。涧幽人路断，山旷鸟啼稀。不特嫌周粟，时时须采薇。
山家夏日九首·其八
作者：王绩
朝代：隋
体裁：五言律诗

山居自可安，乐道不为难。甲乙题书卷，梧桐数药丸。树阴连户静，泉影度窗寒。抱琴聊倚石，高眠风自弹。
山家夏日九首·其六
作者：王绩
朝代：隋
体裁：五言律诗

山人有敝庐，竹树近扶疏。傍岩开灶井，横涧引庭除。障子游仙画，屏风章草书。谁言非面俗，更欲赋《閒居》。
山家夏日九首·其四
作者：王绩
朝代：隋
体裁：五言律诗

岩居何啻好，野性本规閒。青松生户侧，奔泉涌砌间。老父循浑沌，稚子服斑斓。自得为巢许，无劳买却山。
性不好治产兴后言怀
作者：王绩
朝代：隋
体裁：五言律诗

自有人间分，何须郭外田？和光游聚落，独兴入山泉。河曲编萧坐，灵台结絮眠。还应多藏客，辛苦没残年。
新园旦坐
作者：王绩
朝代：隋
体裁：五言排律

林宅资馀构，园亭今创营。接梨过半箸，从此近全生。凿沼三泉漏，为山九仞成。草香罗户穴，茅茹结檐楹。松栽一当伴，柳种五为名。独对三春酌，无人来共倾。
春园兴后
作者：王绩
朝代：隋
体裁：古风

比日寻常醉，经年独未醒。回瞻后园柳，忽值数行青。定是春来意，低头更好听。歌莺辽乱动，莲叶绕池生。散腰追阮籍，招手唤刘伶。隔架窥前空，未馀几小瓶。风光须用却，留此待谁倾。
春夜过翟处士正师饮酒醉后自问答二首·其一
作者：王绩
朝代：隋
体裁：五言律诗

樽酒泛流霞，相将临岁华。酣歌吹树叶，醉舞拂灯花。对饮情何已，思归月渐斜。明朝解酲处，为道向谁家？
春夜过翟处士正师饮酒醉后自问答二首·其二
作者：王绩
朝代：隋
体裁：五言律诗

春来物候妍，夜饮但留连。晚枪交鬓侧，残樽倚膝前。纵横抱琴舞，狼籍枕书眠。解酲须及曙，路远莫言旋。
春庄走笔
作者：王绩
朝代：隋
体裁：五言排律

野客元图静，田家本恶喧。枕山通箘阁，临涧创茅轩。约略栽新柳，随宜作小园。草依三径合，花接四邻繁。野妇调中馈，山朋促上樽。晓羹犹未糁，春酒不须温。卖药开东铺，租田向北村。梦中逢栎社，醉里觅桃源。猪肝时入馔，犊鼻即裁裈。自觉勋名薄，方知道义尊。所嗟同志少，无处可忘言。
春庄酒后
作者：王绩
朝代：隋
体裁：五言排律

郊扉乘晓辟，山酝及年开。柏叶投新酿，松花泼旧醅。野妻临瓮倚，村竖捧瓶来。竹瘤还作杓，树瘿即成杯。北潭因醉往，南亩带星回。田家多酒伴，谁怪玉山颓？
春日山庄言志
作者：王绩
朝代：隋
体裁：五言排律

平子试归田，风光溢眼前。野楼全跨迥，山阁半临烟。入屋敧生树，当阶逆涌泉。剪茅通涧底，移柳向河边。崩砂犹有处，卧石不知年。入谷开斜道，横溪渡小船。郑玄唯解义，王烈镇寻仙。去去人间远，谁知心自然。
春日还庄
作者：王绩
朝代：隋
体裁：古风

居人姓仲长，端坐悦年光。地形疑谷口，川势似河阳。傍山移草石，横渠种稻粱。滋兰依旧畹，接果著新行。自持茅作屋，无用杏为梁。蓬埋张仲径，藜破管宁床。浴蚕温织室，分蜂暖蜜房。竹密连阶暗，花飞满宅香。坐棠思邵伯，看柳忆嵇康。自得终焉趣，无论怀故乡。
春晚园林
作者：王绩
朝代：隋
体裁：五言排律

不道嫌朝隐，无情受陆沉。忽逢今旦乐，还遂少时心。卷书藏箧笥，移榻就园林。老妻能劝酒，少子解弹琴。落花随处下，春鸟自须吟。兀然成一醉，谁知怀抱深？
春桂问荅二首·其一
作者：王绩
朝代：隋
体裁：古风

问春桂：桃李正芬华，年光随处满，何事独无花。
春桂问荅二首·其二
作者：王绩
朝代：隋
体裁：古风

春桂荅：春华讵能久，风霜摇落时，独秀君知不。
晚秋夜坐
作者：王绩
朝代：隋
体裁：古风

园亭物候奇，舒啸乐无为。芰荷高出岸，杨柳下敧池。蝉噪黏远举，鱼惊钩暂移。萧萧怀抱足，何藉世人知？
泛船河上
作者：王绩
朝代：隋
体裁：五言排律

初晴何以慰？薄暮理轻舟。白云销向尽，黄河曲复流。随风依北岸，逐浪向南洲。波澜浩淼淼，怀抱直悠悠。自觉生如寄，方知世若浮。蓬莱何处在？坐使百年秋。
洛水南看汉王马射
作者：王绩
朝代：隋
体裁：五言律诗

君王马态骄，蹀躞过河桥。雨息铜街静，尘飞金埒遥。铁丝缠箭脚，玉片抱弓腰。日□矜百中，唯看杨柳条。
游仙四首·其三
作者：王绩
朝代：隋
体裁：五言排律

结衣寻野路，负杖入山门。道士言无宅，仙人更有村。斜溪横桂渚，小径入桃源。玉床尘稍冷，金炉火尚温。心疑游北极，望似陟西昆。逆愁归旧里，萧条访子孙。
游山寺
作者：王绩
朝代：隋
体裁：五言排律

赤城仙观启，青山梵宇裁。中天疏宝座，半景出香台。雁翼金桥转，鱼鳞石道回。经文连树刻，仙影对岩开。别有迷方者，终惭无碍才。抠衣祇杖锡，敛袂谒浮杯。暂识𡺸阇岭，联询劫烬灰。持花龙女至，献果象王来。讲坐真乘阐，谈筵外法催。方希除八难，从此涤三灾。
游山赠仲长先生子光
作者：王绩
朝代：隋
体裁：五言排律

试出南河曲，还起北山期。连峰无暂断，绝岭互相疑。结藤标往路，刻树记来时。沙场聊憩路，石壁旋题诗。叶秋红稍下，苔寒绿更滋。幽寻多乐处，勿怪往还迟。
灵龟并序
作者：王绩
朝代：隋
体裁：四言诗

彼灵龟兮，潜伏平坻。文列八卦，色合四时。出游芳莲，入负神蓍。吐故吸新，何虑何思？赫赫王会，峨峨天府，谋猷所资，吉凶所聚。尔有前鉴，尔既馀将，尔有嘉识，尔既馀辅。爰施长网，载沈密罗，于沼于沚，于江于沱。既剔既剥，是钻是灼，姑取供用，焉知其佗。呜呼灵龟，孰谓尔哲？本缘末丧，命为才绝。山木自寇，膏火自灭。敢陈明辞，以告来裔。
独坐
作者：王绩
朝代：隋
体裁：五言律诗

托身千载下，聊思万物初。欲令无作有，翻觉实成虚。周文方定策，秦帝即焚书。寄语无为者，知君悟有馀。
病后醮宅
作者：王绩
朝代：隋
体裁：五言排律

公干苦沉绵，居山畏不延。白驴迎蒯子，青牛下葛仙。度符南灶曲，写咒北阶前。龙行初禁火，鸟步即凌烟。净席三天坐，香炉五帝筵。埋沙禳疫气，镇石禦凶年。鬼用泥为壁，神将纸作钱。山精愁镜厌，野魅怯灯然。今日扬雄宅，应堪草《太玄》。
登陇坂二首·其一
作者：王绩
朝代：隋
体裁：五言律诗

客行登陇坂，长望一思归。地险关山密，天平鸿雁稀。转蓬无定去，惊叶但知飞。目极征途远，劳情歌《式微》。
登陇坂二首·其二
作者：王绩
朝代：隋
体裁：五言律诗

陇坂三秦望，游人万里悲。何关呜咽水，自是断肠时。风高黄叶散，日下白云滋。怅望东飞翼，忧来不自持。
秋园夜坐
作者：王绩
朝代：隋
体裁：五言律诗

秋来木叶黄，半夜坐林塘。浅溜含新冻，轻云护早霜。落萤飞未起，惊鸟乱无行。寂寞知何事？东篱菊稍芳。
端坐咏思
作者：王绩
朝代：隋
体裁：古风

张衡赋《四愁》，梁鸿歌《五噫》。慷慨□□□，憔悴将焉如？纷吾独无闷，高卧喜閒居。世途何足数，人事本来虚。三王无定策，五帝有残书。咄嗟建城市，倏忽观丘墟。明治若不足，昏暴常有馀。寄言忘怀者，归来任卷舒。
自答
作者：王绩
朝代：隋
体裁：五言排律

公子澹无为，非关怀□移。老莱犹有妇，王霸岂无儿。人世何劳隔，生涯故可知。溪流无限水，树长自然枝。竹林横□□，梧桐倚惠施。杨朱那早计，烦此泣途歧。
被举应徵别乡中故人
作者：王绩
朝代：隋
体裁：古风

皇明照区域，帝思属风云。烧山出隐士，治道送征君。自惟逢艾影，叨名兰桂芬。使君留白璧，天子降玄纁。山鸡终失望，野鹿暂辞群。川气含丹日，乡烟间白云。停骖无以赠，握管遂成文。
被徵谢病
作者：王绩
朝代：隋
体裁：五言排律

汉朝征隐士，唐年访逸人。还言北山曲，更坐东河滨。枌榆三晋地，烟火四家邻。白豕祠乡社，青羊祭宅神。拓畦侵院角，蹙水上渠漘。卧病刘公干，躬耕郑子真。横裁桑节杖，竖剪竹皮巾。鹤警琴亭夜，莺啼酒瓮春。颜回惟乐道，原宪岂伤贫？藉草邀新友，班荆接故人。市门逢卖药，山圃值肩薪。相将共无事，何处犯嚣尘！
观石壁诸龛礼拜成咏
作者：王绩
朝代：隋
体裁：五言律诗

万里疏烟壁，千龛对日宫。瞻颜犹不暇，合掌更难穷。岭路横携断，山心暗凿通。真如何处泊？坐费计人功。
解六合丞还
作者：王绩
朝代：隋
体裁：七言律诗

我家沧海白云边，还将别业对林泉。不用功名喧一世，直取烟霞送百年。彭泽有田唯种黍，步兵从宦岂论钱？但愿朝朝长得醉，何辞夜夜瓮间眠。
读《真隐传》见披裘公及汉滨老父因题四韵
作者：王绩
朝代：隋
体裁：五言律诗

被褐延陵径，耕田汉水阴。由来驩击壤，何处视遗金？季子停骖谢，张温下道寻。世人无所识，谁知方寸心？
赠山居黄道士
作者：王绩
朝代：隋
体裁：五言律诗

洁身何必是，避俗岂能全？动息都无隔，浮沉最可怜。嵇山《高士传》，庄叟《让王篇》。逃名遂得志，□□若为传？
赠薛学士方士
作者：王绩
朝代：隋
体裁：五言排律

昔岁寻周孔，今春访老庄。途经丹水岸，路出白云乡。窈窕开皇道，深沉指太方。物情争逐鹿，人事各亡羊。月明看桂树，日下觅扶桑。寄语悠悠者，谁知此路长。
过乡学
作者：王绩
朝代：隋
体裁：五言排律

杖藜寻学舍，抠衣向讲堂。杏坛花正落，槐市叶新长。聚徒疑鲁国，游人即郑乡。先生坐不议，弟子入成行。邴元供洒埽，刘俊脱衣裳。组带填中塾，青衿溢下庠。佩猳情已变，术蚁艺应光。寄语安眠者，无为粪土墙。
过汉故城
作者：王绩
朝代：隋
体裁：五言排律

大汉昔未定，强秦犹擅场。中原逐鹿罢，高祖郁龙骧。经始谋帝坐，兹焉壮未央。规模穷栋宇，表里浚城隍。群后崇长乐，中朝增建章。钩陈被兰锜，乐府奏芝房。翡翠明珠帐，鸳鸯白玉堂。清晨宝鼎食，闲夜郁金香。天马来东道，佳人倾北方。何其赫隆盛，自谓保灵长。历数有时尽，哀平嗟不昌。冰坚成巨猾，火德遂颓纲。奥位匪虚校，贪天竟速亡。魂神吁社稷，豺虎斗岩廊。金狄移灞岸，铜盘向洛阳。君王无处所，年代几荒凉。宫阙谁家域，蓁芜罥我裳。井田唯有草，海水变为桑。在昔高门内，于今岐路傍。馀基不可识，古墓列成行。狐兔惊魍魉，鸱鸮吓獝狂。空城寒日晚，平野暮云黄。烈烈焚青棘，萧萧吹白杨。千秋并万岁，空使咏歌伤。
过程处士饮率尔成咏
作者：王绩
朝代：隋
体裁：七言律诗

莫道山中泉石好，莫畏人间行路难。蜀郡炉家何必闹，宜城酒店旧来宽。杯至定知悬怪晚，饮尽祇应速唱看。但使百年相续醉，何愁万里客衣单。
过郑处士山庄二首·其一
作者：王绩
朝代：隋
体裁：五言律诗

凿溪南浦曲，栽树北岩阿。野膳调藜荏，山衣缉薜萝。钓潭因旧迹，樵路起新歌。欲知幽赏处，青青松桂多。
过郑处士山庄二首·其二
作者：王绩
朝代：隋
体裁：五言律诗

僻处开三径，幽居无四邻。横文彪子褥，碎点鹿胎巾。断篱栖夜雉，荒砌起朝麇。薄暮东溪上，犹言在渭滨。
过酒家五首·其一
作者：王绩
朝代：隋
体裁：五言绝句

洛阳无大宅，长安乏主人。黄金销未尽，祗为酒家贫。
过酒家五首·其二
作者：王绩
朝代：隋
体裁：五言绝句

此日长昏饮，非关养性灵。眼看人尽醉，何忍独为醒。
郊园
作者：王绩
朝代：隋
体裁：四言诗

汾川胜地，姑射名辰。月照山客，风吹俗人。琴声送冷，酒气迎春。闭门常乐，何须四邻。
阅家书
作者：王绩
朝代：隋
体裁：五言排律

张氏前钞本，班家旧赐馀。尚应千许帙，何啻五盈车。缝悉龟文印，题皆龙爪书。牙签过半在，玉轴已全疏。蘖系防黏蠹，芸香辟纸鱼。下帷堪发愤，闭户足为储。为向扬雄说，无劳羡石渠。
题画幛背
作者：王绩
朝代：隋
体裁：五言绝句

云霞图幛子，山水画屏风。不应须对许，坐惯青溪中。
题酒店楼壁绝句八首·其一
作者：王绩
朝代：隋
体裁：五言绝句

欲识幽人伴，非是俗情量。有业开屠肆，无名坐饼行。
题酒店楼壁绝句八首·其三
作者：王绩
朝代：隋
体裁：五言绝句

仲任书卷尽，平君不数充。相逢何以慰？细酌对春风。
题酒店楼壁绝句八首·其二
作者：王绩
朝代：隋
体裁：五言绝句

或问游人道，那能独步忧？饮时含救药，醉罢不能愁。
驾过观猎
作者：王绩
朝代：隋
体裁：五言排律

天巡总禁营，诘旦拥戈城。旗常纷出没，彀骑郁纵横。围尘千里暗，猎火四山明。兽竭郊原迥，禽殚灌莽平。割鲜同饮至，振旅以休兵。动作威容备，周旋军令成。金铙清禦道，玉鼓节神行。别有磻溪叟，无日战逢迎。
七夕诗二首
作者：王翙
朝代：隋

天河横欲晓，凤驾俨应飞。落月移妆镜，浮云动别衣。欢逐今宵尽，愁随还路归。犹将宿昔泪，更上去年机。终年恒弄杼，今夕始停梭。却镜看斜月，移车渡浅河。长裙动星佩，轻帐掩云罗。旧愁虽暂止，新愁还复多。
七夕诗二首·其一
作者：王翙
朝代：隋

天河横欲晓，凤驾俨应飞。落月移妆镜，浮云动别衣。欢逐今宵尽，愁随还路归。犹将宿昔泪，更上去年机。
七夕诗二首·其二
作者：王翙
朝代：隋

终年恒弄杼，今夕始停梭。却镜看斜月，移车渡浅河。长裙动星佩，轻帐掩云罗。旧愁虽暂止，新愁还复多。
为寒床妇赠夫妇诗
作者：王胄
朝代：隋

月净闺偏冷，更深夜转长。霜纨犹掩扇，露縠未飘香。解带惭连理，引被愧鸳鸯。谁能未相识，还为守空床。
别周记室
作者：王胄
朝代：隋

五里徘徊隺，三声断绝猿。
何言俱失路，相对泣离樽。
别路悽无已，当歌寂不喧。
贫交欲有赠，掩涕竟无言。
别周记室诗
作者：王胄
朝代：隋

五里徘徊鹤，三声断绝猿。何言俱失路，相对泣离樽。别意凄无已，当歌寂不喧。贫交欲有赠，掩涕竟无言。
卧疾闽越述净名意诗
作者：王胄
朝代：隋

客行万馀里，眇然沧海上。五岭常炎郁，百越多山瘴。兼以劳形神，遂此婴疲恙。桐雷邈已远，砭石良难访。抱影私自怜，沾襟独惆怅。毗城有长者，生平夙所尚。复藉大因缘，勉以深回向。心路资调伏，于焉念实相。水沫本难摩，乾城空有庆。是生非至理，是我皆虚妄。求之不可得，谁其受业障。信矣大医王，兹力诚难量。
奉和赐酺诗
作者：王胄
朝代：隋

河洛称朝市，崤函实奥区。周营曲阜作，汉建奉春谟。大君苞二代，皇居盛两都。招摇正东指，天驷乃西驱。展軨齐玉软，式道耀金吾。千门驻罕毕，四达俨车徒。是节春之暮，神皋华实敷。皇情感时物，睿思属枌榆。诏问百年老，恩隆五日酺。小人荷熔铸，何由答大炉。
敦煌乐二首
作者：王胄
朝代：隋

长途望无已，高山断还续。意欲此念时，气绝不成曲。极目眺修涂，平原忽超远。心期在何处，望望崦嵫晚。
敦煌乐二首·其一
作者：王胄
朝代：隋

长途望无已，高山断还续。意欲此念时，气绝不成曲。
敦煌乐二首·其二
作者：王胄
朝代：隋

极目眺修涂，平原忽超远。心期在何处，望望崦嵫晚。
枣下何纂纂二首
作者：王胄
朝代：隋

柳黄知节变，草绿识春归。复道含云影，重檐照日辉。御柳长条翠，宫槐细叶开。还得闻春曲，便逐鸟声来。
枣下何纂纂二首·其一
作者：王胄
朝代：隋

柳黄知节变，草绿识春归。复道含云影，重檐照日辉。
枣下何纂纂二首·其二
作者：王胄
朝代：隋

御柳长条翠，宫槐细叶开。还得闻春曲，便逐鸟声来。
燕歌行
作者：王胄
朝代：隋

庭草无人随意绿。
白马篇
作者：王胄
朝代：隋

白马黄金鞍，蹀躞柳城前。问此何乡客，长安恶少年。结发从戎事，驰名振朔边。良弓控繁弱，利剑挥龙泉。披林扼凋虎，仰手接飞鸢。前年破沙漠，昔岁取祁连。折冲摧右校，搴旗殪左贤。昆弥还谢力，庆忌本推儇。海外平遐险，来庭识负褰。三韩劳薄伐，六事指幽燕。良家选河右，猛将征西山。浮云屯羽骑，蔽日引长旃。自矜有馀勇，应募忽争先。王师已得隽，夷首失求全。鼓行徇玉检，乘胜荡朝鲜。志勇期功立，宁惮微躯捐。不羡山河赏，谁希竹素传。
答贺属诗
作者：王胄
朝代：隋

外黄初邸客，蜀郡晚琴声。本欲从张耳，何曾说马卿。定知游道日，非是第如行。高文拟杂佩，善谑间瑶琼。前书言家室，末叙挂簪缨。问仁宁伐国，扬波岂乱清。闻有阳台客，常留入梦情。无为嗟独割，空引助庖名。
纪辽东二首
作者：王胄
朝代：隋

辽东浿水事龚行。俯拾信神兵。欲知振旅旋归乐。为听凯歌声。十乘元戎才渡辽。扶濊已冰消。讵似百万临江水。按辔空回镳。天威电迈举朝鲜。信次即信旋。还笑魏家司马懿。迢迢用一年。鸣銮诏跸发淆潼。合爵有畴庸。何必丰沛多相识。比屋降尧封。
纪辽东二首·其一
作者：王胄
朝代：隋

辽东浿水事龚行。俯拾信神兵。欲知振旅旋归乐。为听凯歌声。十乘元戎才渡辽。扶濊已冰消。讵似百万临江水。按辔空回镳。
纪辽东二首·其二
作者：王胄
朝代：隋

天威电迈举朝鲜。信次即信旋。还笑魏家司马懿。迢迢用一年。鸣銮诏跸发淆潼。合爵有畴庸。何必丰沛多相识。比屋降尧封。
西园游上才
作者：王胄
朝代：隋

西园游上才，清夜可徘徊。月桂临樽上，山云影盖来。飞花随烛度，疏叶向帷开。当轩顾应阮，还觉贱邹枚。
言反江阳寓目灞涘赠易州陆司马诗
作者：王胄
朝代：隋

游人卖药罢，徐步反江干。行吟灞陵岸，回首望长安。晨华照城阙，参差复郁盘。千门含日丽，万雉映霞丹。云开承露掌，吹动相风竿。游童轻薄少，鲜服鵔鸃冠。花开傅粉晏，尘起副车韩。屡投双飞剑，曾操两色丸。挂玉要游女，弹珠落矫翰。信美非吾乐，何事久盘桓。欲动南登咏，还谣北上难。眷言思旧友，徂远路漫漫。燕陲望楚服，天际与云端。棹发吴涛上，荆歌易水寒。十年阻风月，万里别金兰。心期竟何许，怀抱日摧残。容华冉冉谢，衣带朝朝宽。盛宪宁延寿，刘琨自少欢。宿昔均取舍，同波岂异澜。赠言不尽意，掷笔起长叹。
赋得雁送别周员外戍岭表诗
作者：王胄
朝代：隋

旅雁别衡阳，天寒关路长。行断由惊箭，声嘶为犯霜。罹缴无人悯，能鸣反自伤。何如侣泛泛，刷羽戏方塘。
酬陆常侍诗
作者：王胄
朝代：隋

相知四十年，别离万馀里。君留五湖曲，余去三河涘。寒检君后凋，溺灰余仅死。何言西北云，复觌东南美。深交不忘故，飞觞敦宴喜。赠藻发中情，奇音迈流徵。追惟中岁日，于斯同憩止。思之宛如昨，倏焉逾二纪。畴昔多朋好，一旦埋蒿里。无人莫己知，有恸伤知己。把臂还相泣，岿然吾与子。沾襟行自念，哀哉亦已矣。吾归在漆园，著书试词理。劳息乃殊致，存亡宁异轨。大路不能遵，咄哉情可鄙。
雨晴诗
作者：王胄
朝代：隋

初晴物候凉，夕景照山庄。残虹低饮涧，新溜上侵塘。风度蝉声远，云开雁路长。